FAM sahkan Pan Gon tetap galas tugas pengurus pasukan

PETALING JAYA, 24 Mac- Persatuan Bolasepak Malaysia (FAM) menafikan membuat pusingan-U dalam isu pelantikan pengurus pasukan skuad Harimau Malaya, selepas bersetuju bahawa ketua jurulatih akan turut menggalas tanggungjawab berkenaan.Setiausaha Agung FAM Mohd Saifuddin Abu Bakar menjelaskan bahawa ketua jurulatih pasukan kebangsaan baharu, Kim Pan Gon turut memegang jawatan sebagai pengurus pasukan dan tiada perubahan dalam perkara itu.Beliau berkata isu ketiadaan nama Pan Gon dalam ruangan pengurus pasukan pada senarai pemain  ketika aksi Persahabatan Antarabangsa Tier 1 menentang Filipina semalam timbul kerana masalah dalam sistem Persatuan Bolasepak Singapura (FAS).“Memang kita dah kesan perkara ini...memang betul Pan Gon adalah ketua jurulatih serta pengurus pasukan dan Datuk Kamarul Ariffin Mohd Shahar adalah penolong pengurus.“Disebabkan sistem senarai pemain FAS buat itu, tidak boleh hendak kosongkan ruangan nama, dan hanya ada jawatan itu sahaja. Bukannya kita tukar keputusan (tukar pengurus), tidak ada,” katanya pada sidang media selepas mesyuarat Jawatankuasa Eksekutif di Wisma FAM hari ini.Terdahulu, timbul persoalan apabila nama Kamarul Ariffin berada pada ruangan pengurus pasukan dalam senarai pemain aksi Siri Tiga-Negara FAS 2022 itu di Stadium Nasional Singapura.

Skuad Harimau Malaya yang beraksi buat kali pertama di bawah kendalian Pan Gon, mencatatkan kemenangan 2-0 menerusi jaringan Muhammad Akhyar Abdul Rasid pada minit ketiga dan 24.Malaysia seterusnya dijadual bertemu Singapura pada Sabtu ini (26 Mac) dan kelab tempatan Albirex Niigata FC pada 28 Mac. Sementara itu, Mohd Saifuddin berkata pihaknya belum memuktamadkan keputusan terhadap pemain pertahanan Sabah FC Mohd Rizal Mohd Ghazali, yang gagal melaporkan diri di kem latihan pusat skuad kebangsaan pada 14 Mac lepas.“Kita perlukan sedikit masa lagi sebab kita kena beri keputusan yang betul-betul adil bagi pemain dan kita. Buat masa ini belum dapat beri keputusan akhir,” katanya.Menurut laporan media sebelum ini, Mohd Rizal boleh dikenakan tindakan penggantungan bermain dalam liga domestik selain denda RM25,000, kerana menolak panggilan skuad kebangsaan. -BERNAMA


FAM kemuka surat rayuan kepada KBS, mohon kehadiran 100% penonton ke stadium

KELANA JAYA, 24 Mac- Persatuan Bolasepak Malaysia (FAM) akan mengemukakan surat rayuan menerusi Kementerian Belia dan Sukan (KBS) bagi mendapat kelulusan membenarkan kehadiran penuh penyokong ke stadium pada saingan kelayakan Piala Asia 2023 pada Jun ini.Setiausaha Agung FAM, Mohd Saifuddin Abu Bakar menjelaskan rayuan berkenaan dianggap sesuai dengan situasi semasa memandangkan kerajaan akan melonggarkan prosedur operasi standard (SOP) bagi COVID-19 bermula 1 April ini.Beliau turut menyatakan ketika ini pihaknya sedang menunggu maklum balas daripada KBS berkenaan SOP peralihan fasa endemik ini masih belum diperolehi sepenuhnya."Kita memang mengharapkan, selepas dua tahun kita tidak ada perlawanan peringkat antarabangsa di Malaysia, kita memang mengharapkan agar kita dapat 100% kehadiran penonton tapi kita masih menunggu sehingga 1 April ini kerana SOP yang sebenarnya masih belum keluar lagi," kata Saifuddin menyatakan perkara itu pada sidang media selepas mesyuarat keempat Jawatankuasa Eksekutif FAM bagi penggal 2021-2025.

Hadir sama Timbalan Presiden FAM, Datuk Mohd Yusoff Mahadi dan Datuk S Sivasundaram di Wisma FAM, di sini.Sebagai rekod, Malaysia diberi status selaku tuan rumah bagi Kumpulan E bersama Bahrain, Turkmenistan dan Bangladesh dengan Stadium Nasional Bukit Jalil akan menjadi venue untuk perlawanan itu.Mengulas lanjut, Saifuddin turut menjelaskan pihaknya peka dengan situasi semasa COVID-19 dan penganjuran kejohanan bola sepak di Malaysia akan kekal menggunakan konsep gelembung sukan.


Peluang cerah skuad besbol wanita kutip mata di ranking dunia

KUALA LUMPUR, 24 Mac- Skuad besbol wanita kebangsaan secara rasminya berpeluang mengutip mata ranking dunia pertama menerusi saingan Besbol Persahabatan Wanita 2022 di Lahore, Pakistan dari 24 hingga 31 Mac.Jelas Presiden Persekutuan Besbol Malaysia BFM, Sazali Husain, ini adalah julung kali skuad wanita kebangsaan mempunyai peluang sedemikian semenjak keahlian BFM dalam Konfederasi Besbol Softball Dunia, WBSC dikembalikan semula April tahun lalu.Skuad negara dijadual mengadakan perlawanan pemanas badan dengan pasukan wanita Bahria Cricket Academy pada 26 Mac depan.Seterusnya, menyertai tiga siri perlawanan persahabatan menentang pasukan besbol wanita kebangsaan Pakistan bermula 27 sehingga 29 Mac.

(Presiden Persekutuan Besbol Malaysia BFM, Sazali Husain)

"Kami tidak pasti ratio ataupun formula yang diberikan oleh WBAC, namun sudah pasti kemenangan menjadi objektif utama dan dengan kemenangan kita akan mengumpul lebih banyak mata,"Siri perlawanan persahabatan ini antara yang dinantikan oleh barisan pemain kebangsaan yang telah mengadakan sesi latihan intensif selama lebih 3 bulan," jelasnya.Seramai 20 pemain dan 3 pegawai terlibat dalam siri kali ini yang juga sebagai persiapan menghadapi Pra Piala Asia dan Kelayakan Piala Dunia.


Sentuhan Pan-Gon mula menjadi, skuad Harimau Malaya benam Filipina 2-0 pada aksi persahabatan

SINGAPURA, 24 Mac- Skuad Harimau Malaya memulakan era baharu di bawah ketua jurulatih dari Korea Selatan, Kim Pan Gon dengan positif apabila menewaskan Filipina 2-0 pada aksi Persahabatan Antarabangsa Tier 1, saingan Siri Tiga-Negara FAS di Singapura, malam tadi.Pada aksi di Stadium Nasional itu, anak buah Pan Gon berjaya menyajikan corak permainan menarik apabila beraksi lebih agresif, melakukan gerakan pantas dan hantaran kemas sepanjang 45 minit pertama ke atas Filipina.Skuad negara berjaya mendahului seawal minit ketiga hasil rembatan deras Muhammad Akhyar Abdul Rashid sebelum pemain sayap Johor Darul Ta'zim (JDT) itu meledak gol kedua pada minit ke-24.Babak kedua menyaksikan Pan Gon membuat lima pertukaran dengan membawa masuk dua pemain naturalisasi, Mohamadou Sumareh dan Liridon Krasniqi selain Mohamad Aidil Zafuan Abd Radzak, Muhamad Nor Azam Abdul Azih dan Muhammad Safawi Rasid dalam usaha menambah jaringan.Namun percaturan itu gagal menghasilkan sebarang gol dengan percubaan terbaik daripada Arif Aiman Mohd Hanapi pada minit ke-61 berjaya ditepis keluar penjaga gol Filipina.Skuad Harimau Malaya yang berada di ranking ke-154 dunia akan berdepan Singapura di venue sama Sabtu ini.

(Aksi Skuad Harimau Malaya menentang Filipina dalam Perlawanan Persahabatan Antarabangsa Tier 1, saingan Siri Tiga-Negara FAS di Singapura, malam tadi / Foto Facebook FAM)


Piala FA 2022: Sri Pahang hampir dimalukan Manjung FC, menang penalti 5-4

KUANTAN, 24 Mac- Pasukan Liga Super, Sri Pahang FC hampir dimalukan pasukan amatur Manjung City pada pusingan pertama Piala FA 2022 sebelum menang 5-4 menerusi penentuan penalti di Stadium Darul Makmur, malam tadi.Terdahulu, kedua-dua pasukan terikat tanpa jaringan sehingga masa tambahan.Skuad Tok Gajah yang turun dengan barisan pemain import, terpaksa berhempas-pulas menentang pasukan Liga M3 itu yang berjaya memberi tentangan sengit kepada mereka.Dengan pemenang terpaksa ditentukan menerusi sepakan penalti, kelima-lima pemain Sri Pahang berjaya menepati sasaran.Manjung City pula terpaksa berputih mata apabila C. Sasikumar yang dibariskan sebagai pengambil penalti kedua gagal menyudahkan sepakannya.Keputusan itu menyaksikan Sri Pahang menang dengan keputusan 5-4, sekali gus layak ke pusingan kedua.

(Pusingan pertama Piala FA 2022 antara Sri Pahang FC dengan Manjung City di Stadium Darul Makmur, Kuantan malam tadi)


Kenderaan model Peugeot 5008 jadi kenderaan rasmi jurulatih hoki negara

SHAH ALAM, 23 Mac- Konfederasi Hoki Malaysia (KHM), hari ini, memperkenalkan Bermaz Auto Alliance Sdn Bhd sebagai rakan automotif rasmi KHM yang tampil menaja tiga unit kenderaan model Peugeot 5008.Peugeot 5008 menawarkan ruang kabin lebih luas dengan kapasiti tujuh kerusi yang selesa dan didefinasikan sebagai kenderaan utiliti sukan itu bakal digunakan oleh jurulatih-jurulatih hoki negara.Presiden KHM, Datuk Seri Subahan Kamal menyifatkan penajaan yang telah diterima ini sebagai langkah pembukaan untuk lebih banyak syarikat korporat tampil ke hadapan untuk membantu dan menyokong sukan hoki di Malaysia."Kami rasa amat bangga kerana logo MNC terletak dalam satu kereta antarabangsa yang begitu cantik. Kereta ini akan diguna pakai oleh semua jurulatih kami," kata Subahan pada majlis simbolik penajaan yang disempurnakan oleh Pengerusi Eksekutif Bermaz Auto Berhad, Datuk Sri Ben Yeoh serta Pengarah urusannya, Datuk Wong Kin Foo, bersama Presiden KHM, Datuk Seri Subahan Kamal di bilik pameran jualan Peugeot Glenmarie.

(Konfederasi Hoki Malaysia (HKM) pada sidang medianya di bilik pameran jualan Peugeot Glenmarie, Shah Alam hari ini)

Dalam pada itu, menjelang Kejohanan Hoki Piala Dunia Remaja Lelaki yang berada dalam perancangan untuk dianjurkan di tanah air.Konfederasi Hoki Malaysia (KHM) mengesahkan pihaknya sudah mula sibuk berbincang mengenai gerak kerja menganjurkan kejohanan tersebut yang dijadualkan berlangsung pada Disember 2023.Presidennya, Datuk Seri Subahan Kamal berkata penjelasan lanjut akan dimaklumkan kemudian selepas mesyuarat Lembaga Eksekutif yang dijangka diadakan bulan depan.Datuk Seri Subahan turut memaklumkan, pihaknya pada peringkat awal telah mengadakan beberapa siri perbincangan bersama badan induk dunia, Persekutuan Hoki Antarabangsa (FIH) dan mesyuarat jawatankuasa kecil persatuan mengenai perkara itu."Dalam bulan puasa ini, Insya-Allah kita akan mengadakan lebih banyak mesyuarat kerana piala dunia adalah pada Disember tahun depan. Kita masih ada masa dan kita akan berusaha keras bersama semua pihak dan akan maklumkan kepada media nanti," tambah Subahan dalam sidang media tersebut. Saingan piala dunia remaja itu merupakan penganjuran kali keempat yang diadakan di negara ini. Kali pertama ia dianjurkan adalah pada 1982 di Kuala Lumpur dan 1989 di Ipoh, sebelum kembali menganjurkannya sedekad kemudian secara bersama dengan negara jiran Singapura, pada 2009.


25 pengayuh 'basikal spin' cipta sejarah MBOR

GEORGE TOWN, 23 Mac- Seramai 25 pengayuh basikal spin bakal memasuki sejarah Malaysia Book of Records (MBOR) jika berjaya dengan kayuhan 100 jam sehingga Ahad ini.Aksi berbasikal memang merupakan satu bentuk riadah yang semakin mendapat tempat namun bukan semua orang akan mencuba sesuatu diluar jangkaan.Terbaru, Central Muslim Society (SMS) dan Stayfitssunnah akan melalui gerbang sejarah dengan Percubaan Memecah Rekod di Malaysia dalam kategori ‘Longest Non-Stop Spin Bike Relay (100 hours) sekali gus akan terpahat sejarah dalam ‘The Malaysia Book of Records’ pada 23 Mac ini.  "Permulaan 23 Mac, kami ingin mencipta satu rekod selama satu jam, iaitu selama lima hari bermula pada 23 Mac dan akan berakhir 27 Mac pada pukul 6 petang," kata Dastagir Mohd Yassin sebagai wakil SMS kepada pemberita RTM pada majlis tersebut.Kayuhan basikal spin-off ini akan melibatkan 25 peserta lelaki dan wanita dan akan berlangsung selama 5 hari 4 malam selama 24 jam.

(Bendahari Central Muslim Society (SMS), Dastagir Mohd Yassin ketika ditemu bual RTM pada majlis tersebut)

Tidak ketinggalan juga, kaum wanita turut menyertai aktiviti gaya hidup sihat ini yang sememangnya akan mendapat tarikan yang unik.  "Aktiviti berbasikal ini sudah lama diamalkan oleh rakyat Malaysia cuma pada zaman sekarang, basikal didatangkan dalam bentuk moden iaitu dikenali sebagai 'basikal spin' dan menjadi lebih popular ketika negara berada dalam zon Perintah Kawalan Pergerakan (PKP)," tambahnya. Diharap kaedah ini menjadi instrumen terbaik dalam menjaga kesihatan rakyat khusus bagi peminat basikal.


Atlet-atlet program MSN tidak ditawarkan kontrak baharu

KUALA LUMPUR, 23 Mac - Atlet-atlet program Majlis Sukan Negara (MSN) tidak dipecat, tetapi mereka tidak diberikan tawaran kontrak baharu.  Menurut Menteri Belia dan Sukan Datuk Seri Ahmad Faizal Azumu, perkara ini merupakan kelaziman dalam proses penilaian serta pengurusan atlet dan ia dilaksanakan bukan sahaja di Malaysia.  Jelasnya, penilaian bagi tawaran kontrak baharu atlet dibuat berdasarkan prestasi semasa atlet menerusi kriteria pemilihan atlet yang ketat dan dibincangkan secara bersama menerusi Mesyuarat Jawatankuasa Kerja (JKK).  Malah MSN tidak bertindak sendiri dan mendapat perakuan daripada Persatuan Sukan Kebangsaan (PSK).  Selain itu, penyusunan semula program persediaan atlet bagi tahun ini dilakukan berikutan suntikan dana untuk Program Podium sebanyak RM240 juta bagi tempoh empat tahun.

(Faizal menjawab pertanyaan wakil Selayang, William Leong Jee Keendalam sesi soal jawab di Dewan Rakyat)

"Ini akan menunjukkan peningkatan bilangan atlet daripada 321 atlet kepada 776 atlet iaitu peningkatan sebanyak 142%. Daripada jumlah tersebut, seramai 346 atlet (262 atlet normal dan 84 atlet para) daripada 26 jenis sukan telah menerima tawaran kontrak baharu bagi menjalani program latihan sepenuh masa pada tahun ini,"Manakala, seramai 430 atlet (235 atlet normal dan 195 atlet para) daripada 26 jenis sukan akan menjalani program latihan secara berfasa. Antara kemudahan-kemudahan yang disediakan adalah program latihan, jurulatih, kemudahan latihan, penginapan dan makan," kata Faizal di sini. Mengulas mengenai kriteria untuk mengenal pasti atlet yang berpotensi memenangi pingat pula, Faizal memaklumkan antara kriteria yang diguna pakai oleh kementerian ialah prestasi yang dipamerkan oleh atlet sejak tahun 2018, rekod-rekod pencapaian dikejohanan-kejohanan antarabangsa dan temasya-temasya sukan utama, catatan rekod semasa serta kedudukan diPersatuan Sukan Antarabangsa.


'The Pocket Rocketman' mahu bersara selepas Olimpik Paris 2024

KUALA LUMPUR, 23 Mac - Olahragawan Kebangsaan Anugerah Sukan Negara 2019/2020, Datuk Mohd Azizulhasni Awang merancang untuk bersara selepas Sukan Olimpik Paris 2024.Sekali gus bakal menamatkan era kegemilangannya sebagai pelumba basikal trek.Olimpik Paris akan menjadi penampilan kelimanya di pentas temasya sukan berprestij berkenaan selepas mengungguli pingat perak dan gangsa acara keirin masing-masing pada dua edisi terakhir Sukan Olimpik.

"Perancangan saya adalah untuk bersara selepas Olimpik Paris 2024 jadi Sukan Komanwel dan Sukan Asia adalah penampilan terakhir saya.

"Justeru saya ingin memberikan sepenuh perhatian untuk memastikan saya beraksi dengan penuh cemerlang dan sekali lagi mencipta sejarah buat sukan tanah air kita," katanya menerusi klip video selepas dinobatkan sebagai Olahragawan Kebangsaan.Sukan Komanwel 2022 akan berlangsung di Birmingham, United Kingdom bermula Julai ini dan Sukan Asia di Hangzhou, China dijadual pada September.Sementara itu, Menteri Belia dan Sukan Datuk Seri Ahmad Faizal Azumu yakin dengan kemampuan Datuk Azizulhasni untuk mencipta kejayaan pada dua temasya utama tahun ini, Sukan Komanwel dan Asia.Malah beliau turut meletakkan keyakinan tinggi ke atas semua atlet negara yang bakal beraksi di Sukan SEA Hanoi, Sukan Komanwel Birmingham dan Sukan Asia Hangzhou untuk melakar kejayaan buat negara."Saya yakin dengan kemampuan Datuk Azizulhasni dan atlet-atlet kita yang sedang membuat persiapan dalam tiga kejohanan besar yang akan mereka tandingi."Jadi saya yakin dengan kebolehan, kesungguhan ditunjukkan oleh Datuk Azizul Hasni dan para atlet kita maka saya yakin apa juga keputusan yang kita akan perolehi ia akan menyemarakkan semangat kita sebagai rakyat Malaysia dan berbangga dengan semua para atlet kita," katanya.


ASN iktiraf Datuk Azizulhasni Awang dan Cheong Min

KUALA LUMPUR, 23 Mac- Jaguh berbasikal trek negara Datuk Mohd Azizulhasni Awang dan atlet wushu kebangsaan Tan Cheong Min, masing-masing dinobatkan sebagai Olahragawan dan Olahragawati Kebangsaan pada Majlis Anugerah Sukan Negara (ASN) 2019/2020.Ini merupakan kali keempat Datuk Azizulhasni Awang dinobatkan sebagai Olahragawan Kebangsaan pada 2009, 2010 dan 2018.Atlet kelahiran Terengganu itu telah berjaya mencipta beberapa kejayaan membanggakan sepanjang 2019-2020, antaranya memenangi dua pingat gangsa masing-masing dalam acara pecut dan keirin Kejohanan Berbasikal Trek Dunia UCI 2020 di Berlin, Jerman dan kejayaan merangkul gangsa di Olimpik Tokyo 2020.Mohd Azizulhasni mengetepikan cabaran beberapa atlet yang turut disenarai pendek iaitu atlet bina badan Mohd Syahrul Azman Mahen Abdullah, Khairul Anuar Mohamad (memanah), Timmy Tan (tenpin boling) dan Wong Weng Son (wushu).

Sementara itu Tan Cheong Min telah mengharumkan negara dengan memenangi pingat emas acara acara Nando dan pingat perak acara Nanquan di Kejohanan Wushu Dunia 2019.

"Ini merupakan satu peluang yang amat berharga dan jelas menunjukkan bahawa sukan wushu merupakan sukan yang cemerlang di Malaysia,"Saya berharap kejayaan ini akan memberi motivasi kepada orang ramai untuk menyertai sukan wushu," jelas Cheong Min kepada pemberita di sini, semalam.Mohd Azizulhasni dan Tan Cheong Min masing-masing menerima trofi, blazer dan wang tunai RM20,000.Anugerah di sampaikan oleh Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.Turut hadir Perdana Menteri Datuk Seri Ismail Sabri Yaakob, Menteri Belia dan Sukan Datuk Seri Ahmad Faizal Azumu.


Masa untuk buktikan keupayaan menerusi siri persahabatan Tiga Negara FAS 2022

KUALA LUMPUR, 22 Mac - Skuad Harimau Malaya perlu membuktikan sesuatu kepada seluruh peminat bola sepak negara apabila turun beraksi dalam siri persahabatan Tiga Negara FAS 2022 yang akan bermula di Singapura minggu ini.Pemain sayap lincah Muhammad Faisal Abdul Halim berkata, prestasi yang dipamerkan dalam perlawanan tersebut sudah pasti menjadi penanda aras penting buat skuad kebangsaan sebelum mengharungi pusingan ketiga Kelayakan Piala Asia 2023, Jun depan.Dalam dua aksi Persahabatan Antarabangsa Tier 1 itu, Malaysia dijadual menentang Filipina pada Rabu ini sebelum bertemu tuan rumah, Singapura pada 26 Mac kemudian."Kalau dalam dua perlawanan persahabatan ini, kalau kita tidak boleh membuktikan pasukan kita terbaik. Macam mana kita nak buktikan masa perlawanan di Asia Cup nanti. Kita nak lawan Bahrain, Turkmenistan dan Bangladesh, memang lagi bagus dari Singapura dan Filipina . Kalau Filipina dan Singapura pun tidak boleh macam mana nak bersaing dalam Asia Cup," kata Faisal.Pemain Terengganu FC berusia 24 tahun itu turut bersetuju dengan Ketua Jurulatih baharu, Kim Pan Gon yang menyifatkan pemain negara sebenarnya memiliki kualiti tersendiri, namun kurang keyakinan diri.

("Pemain negara sebenarnya memiliki kualiti tersendiri," kata Faisal)

"Bukan kita ini tidak ada kemahiran untuk bermain atau tiada keupayaan untuk berlawan dengan kumpulan-kumpulan lain. Cuma kita tiada semangat kesukanan yang betul diterapkan. Sekarang datang jurulatih Kim, kita nampak semangat pasukan yang lebih baik lebih mantap. Pada saya memang perubahan akan berlaku, corak permainan akan berubah kita akan lebih agresif," kataya lagi.Selepas menentang Filipina dan Singapura, skuad negara akan menamatkan siri persahabatan itu dengan kelab tempatan Albirex Niigata FC pada 28 Mac ini.


Azizan Baba hembus nafas terakhir akibat kanser pangkal paha

KUALA LUMPUR, 22 Mac - Bekas pemain tengah beberapa kelab Liga Malaysia, Mohd Azizan Baba menghembuskan nafas terakhir pagi tadi, akibat kanser pangkal paha.Allahyarham yang berusia 41 tahun sebelum ini bertarung dengan kanser berkenaan sejak Ogos 2020.Allahyarham pernah menyarung jersi Johor FC pada tahun 2005 hingga 2011, selain pasukan Sarawak bagi musim 2012/2013, dan Pulau Pinang pada tahun 2014.

Beliau kemudiannya kembali ke pangkuan Melaka pada musim 2015 dan bersama-sama membawa pasukan Hang Tuah muncul juara Liga FAM.Kali terakhir penglibatannya dalam bola sepak, Allahyarham berkhidmat sebagai jurulatih kelab Syarikat Air Melaka Berhad (SAMB) yang beraksi di Liga M3 sebelum ini. Terdahulu, Azizan pernah menjalani pembedahan membuang sebahagian saraf di pahanya.Dalam pada itu, Persatuan Bola Sepak Melaka United (MUSA) merakamkan ucapan takziah buat keluarga bekas pemain itu dan menyifatkan ia sebagai satu kehilangan besar buat Bola Sepak negeri.


Perancis juara Grand Slam Ragbi Enam Negara 2022

PARIS, 21 Mac- Perancis menjuarai Grand Slam Ragbi Enam Negara selepas berjaya menewaskan England 25 berbalas 13.Ia pencapaian manis skuad Les Bleus sejak 2010 dan berada pada landasan tepat menjelang sepak mula Ragbi Piala Dunia 2023 di laman sendiri. Stade de France yang sesak dengan penonton bergema apabila anak buah Fabien Galthie menghadirkan try pada minit-minit awal permainan.Dominasi Perancis berterusan sehingga tamat separuh masa pertama.England cuba bangkit pada separuh masa kedua namun try Freddie Steward dan sepakan penalti Marcus Smith tetap tidak mampu mengubah keputusan.Jurulatih England, Eddie Jones ketika ditemui memuji pasukan Perancis dan menyifatkan mereka sebagai sudah bersedia."Perancis berhak mendapatkan kejuaraan Enam Negara, mereka adalah pasukan terbaik. Saya gembira dengan semangat yang ditunjukkan pasukan kami, kami mencipta peluang untuk memenangi perlawanan, tetapi ia tidak cukup untuk menang, itulah kisah kami di kejohanan Enam Negara ini," kata Eddie kepada media tempatan.

(Aksi perlawanan ragbi Enam Negara itu berlangsung di Stadium Stade de France, Perancis/AFP)


Axelsen rampas takhta Zii Jia, skuad Jepun pemenang terbanyak Kejohanan All England 2022

BIRMINGHAM, 21 Mac- Pemain pilihan pertama, Viktor Axelsen menewaskan pemain India, Lakshya Sen untuk memenangi kejohanan itu buat kali kedua.Axelsen berjaya menundukkan Sen dalam straight set. Juara Dunia dan Olimpik itu menang 21-10, 21-15 dalam masa 53 minit di Arena Utilita, Birmingham.

(Pemain Denmark, Viktor Axelsen berjaya tundukkan Lakshya Sen di final Yonex All England 2022/AFP)

Ia merupakan gelaran juara perseorangan lelaki ke-18 untuk Denmark dalam kejohanan ini.Kejohanan kali ini menyaksikan pemain Jepun menjadi pemenang terbanyak dengan tiga gelaran juara, iaitu perseorangan wanita, beregu wanita dan beregu campuran.Nami Matsuyama dan Chiharu Shida menjadi johan beregu wanita selepas menewaskan pasangan dari China Xhang Shuxian-Zhen Yu dalam straight set, 21-13, 21-9 dalam masa 41 minit.

(Pasangan beregu campuran Jepun, Yuta Watanabe dan Arisa Higashino/AFP)

Yuta Watanabe dan Arisa Higashino pula menjuarai kategoro beregu capuran selepas menewaskan juara Olimpik dari China, Wang Yilyu-Huang Dongping juga dengan straight set, 21-19, 21-19.


PDRM FC kutip 3 mata di Stadium Perak

IPOH, 21 Mac- PDRM FC bangkit pada babak kedua untuk menumpaskan Perak FC 3-1 dalam aksi tunggal Liga Premier yang berlangsung di Stadium Perak malam tadi.Penyerang import dari Kyrgyzstan Mirbek Akhmataliev muncul wira buat skuad The Cops apabila menjaringkan dua gol bagi melonjakkan kedudukan pasukan ke tangga kedua liga.Perak yang beraksi di halaman sendiri bermula cemerlang dalam memanfaatkan peluang itu apabila memulakan jaringan pada minit ke-13 menerusi Royyizat Daud.PDRM bingkas bangkit namun tampak longlai di bahagian serangan apabila cubaan demi cubaan tidak berhasil menerobos gawang Perak sehingga wisel separuh masa pertama ditiup.Bersambung babak kedua, PDRM mulai menemui rentak untuk memecah kebuntuan menerusi jaringan Martin Adamec pada minit ke-64 sekali gus menyamakan kedudukan 1-1.Tidak berhenti di situ, asakan demi asakan PDRM membuahkan hasil apabila jaringan Mirbek pada minit ke-74 dan ke-78 cukup membuatkan mereka pulang selesa dengan tiga mata penuh.Keputusan itu sekali gus meletakkan PDRM di kedudukan kedua Liga Premier manakala Perak FC, kedudukan kesembilan.


Zii Jia 'tidak sabar' - Roslin Hashim

KUALA LUMPUR, 20 Mac- Kegagalan jaguh perseorangan lelaki negara, Lee Zii Jia yang tersekat di separuh akhir Kejuaraan All England semalam adalah berpunca daripada sikap 'tidak sabar' pemain itu sendiri di atas gelanggang.Demikian pandangan bekas pemain nombor 1 dunia, Muhammad Roslin Hashim selepas menyaksikan kekalahan juara bertahan itu kepada bintang muda dari India, Lakshya Sen dalam pertarungan 3 set.Pada aksi separuh itu, Zii Jia yang berada di ranking ke-7 dunia, gagal meneruskan misi mempertahankan kejuaraannya selepas tumpas 13-21, 21-12, 19-21 dalam tempoh 76 minit.Namun menurut Roslin, pemain berusia 23 tahun itu sebenarnya berpeluang cerah memenangi pertemuan tersebut sekiranya dia lebih bersabar dan tidak gopoh dalam mengejar mata."Laksyha Sen dilihat lebih bersungguh bersungguh berbanding Zii Jia dalam perlawanan ke tiga,""Pada awalnya kita lihat Zii Jia sudah mendahului dengan 16-13 tetapi beliau membuat tidak membuat pukulan yang baik untuk menamatkan perlawanan sebaliknya mengikut arus perlawanan semata-mata," jelasnya kepada Berita RTM.

(Bekas pemain nombor 1 dunia, Muhammad Roslin Hashim)

Katanya, meskipun bangkit memenangi set kedua, Zii Jia bagaimanapun gagal mengawal dirinya di penghujung set ketiga, sekali gus membuka ruang Lakshya Sen memenangi pertemuan tersebut.Di sebalik kekalahan itu, Roslin bagaimanapun menyifatkan masih ada peningkatan positif dipamerkan Zii Jia, terutama semangat juang tinggi pemain kelahiran Kedah tersebut serta kematangannya dalam aspek kawalan gelanggang.Selain itu, Zii Jia turut mempamer prestasi cemerlang di sepanjang kejohanan, termasuk menewaskan juara dan bekas pemain nombor 1 dunia, Kento Momota buat kali kedua di suku akhir kejohanan ini.


Kejohanan Tour Gateh D Tranung bermula esok

KUALA TERENGGANU, 20 Mac - 27 pasukan tempatan dan luar negara bakal menyertai Kejohanan Tour Gateh D' Tranung yang akan bermula esok sehingga 25 Mac ini.  Kali terakhir kejohanan dianjurkan pada 2011 dan tahun ini RM650,000 diperuntukkan bagi penganjurannya.  Pengerusi Jawatankuasa Pembangunan Sukan, Belia Dan Badan Bukan Kerajaan (NGO) negeri Terengganu, Wan Sukairi Wan Abdullah berkata, kejohanan jelajah melibatkan lima pusingan di semua daerah bermula dari Kuala Terengganu dan berakhir di Kemaman.  Program sebahagian daripada pendekatan pelancongan sukan dalam usaha merancakkan kembali sektor ekonomi negeri serta rakyat.

(Wan Sukairi Wan Abdullah bersama barisan penaja Kejohanan Tour Gateh D' Tranung)

Kejohanan melibatkan penyertaan 27 pasukan berbasikal dengan acara bawah 23 tahun dan terbuka, termasuk dua pasukan dari Singapura iaitu Singapore Cycling Federation dan Specialized Dynasty Mavericks. "Sama ada pasukan bawah 30 tahun untuk persediaan Sukan Malaysia (SUKMA) dan juga kelab profesional kita (TSG), untuk melangkah ke depan dengan lebih jaya dan kejohanan ini menjadi satu titik tolak kepada Majlis Sukan Negeri dan persatuan lumba basikal untuk mencari bakat yang boleh diketengahkan bersama pasukan negeri ke peringkat lebih tinggi lagi," kata beliau selepas sesi memperkenalkan pelumba dan penaja yang diadakan di Wisma Darul Iman, di sini.Hadir sama Setiausaha Kerajaan Negeri, Tengku Seri Bijaya Raja.


F1 GP Bahrain,Charles Lecler juara pembuka musim di Sakhir

SAKHIR, 21 Mac - Perlumbaan pembuka musim, Grand Prix Bahrain diungguli Charles Leclerc dengan rakan sepasukan Carlos Sainz Junior di tempat kedua menjadikan penyudahan satu-dua untuk pasukan Ferrari.Pelumba Mercedes, Lewis Hamilton melengkapkan podium di tempat ketiga dengan Sergio Perez mengalami kerosakan mekanikal pada jenteranya di pusingan terakhir perlumbaan.Rakan sepasukan Perez, Max Verstappen juga tidak menamatkan perlumbaan di Sakhir itu selepas jentera RB18 dipandunya juga menghadapi masalah.

Jentera juara bertahan itu kehilangan kuasa ketika berada di tempat kedua di tiga pusingan terakhir dan terpaksa kembali ke pit. Keputusan itu meletakkan Leclerc di depan dalam kedudukan pemandu dengan 22 perlumbaan lagi bakal berlangsung.Ia merupakan kemenangan kali ketiga dalam karier Leclerc dan yang pertama bagi Ferrari sejak tahun 2019 di Grand Prix Singapura.-AFP


Sukan SEA Hanoi : Todak yakin bawa pulang pingat

KUALA LUMPUR, 20 Mac - Wakil negara dalam permainan Mobile Legend Bang Bang (MLBB), Todak, yakin mampu membawa pulang pingat dalam Sukan SEA Hanoi 2021.Salah seorang pemain, Zikry Shamsuddin atau dikenali sebagai 'Moon' berkata, kemasukan seorang pemain profesional memperkuat pasukan mampu membantu pasukan itu menyerlah.Jelas Zikry, beliau juga yakin tiada masalah untuk membentuk keserasian di antara pemain sedia ada dan pemain baharu."Keserasian itu tak susah sebab kita tahu pemain (profesional) tersebut sangat tahu dengan gaya permainan kami dan kami pun sangat tahu dengan gaya permainan dia, bagi kami untuk biasakan dengan dia punya gaya permainan dan dia biasakan dengan gaya permainan kami, rasanya tidak ambil masa yang lama," katanya yang ditemu bual Berita RTM secara eksklusif, di sini.

(Pemain Todak, Zikry Shamsuddin ketika ditemu bual Berita RTM)

Zikry dan empat lagi rakan sepasukan kini sedang bersaing dalam kejohana Liga Profesional Mobile Legends (MPL) Malaysia yang juga sebagai rangka persiapan ke Sukan SEA.Todak terpilih mewakili negara bagi permainan Mobile Legend Bang Bang (MLBB) di Sukan SEA Hanoi selepas menjuarai Kejohanan Pemilihan E-Sukan Malaysia 2022 bulan lepas.


LTdL kembali temui peminat pada tahun ini

IPOH, 20 Mac - Perlumbaan jelajah basikal terulung negara, Le Tour de Langkawi (LTdL) akan kembali diadakan di Malaysia pada Jun depan.  Menteri Belia dan Sukan, Datuk Seri Ahmad Faizal Azumu berkata, penganjurannya dipersetujui selepas negara memasuki fasa endemik COVID-19.  LTdL 2022 menjadi acara yang ditunggu-tunggu selepas tidak menemui peminat pada tahun lepas akibat wabak COVID-19 yang memaksa pembatalan kebanyakan acara sukan tempatan dan antarabangsa utama selama hampir dua tahun di negara ini. Memasuki edisi ke-26, perlumbaan berstatus UCI ProSeries itu akan diadakan pada 11 hingga 18 Jun nanti.

(Menteri Belia dan Sukan, Datuk Seri Ahmad Faizal Azumu bercakap pada sidang media)

"Saya mengharapkan agar usaha yang telah dibuat ini, membawa kembali Le Tour de Langkawi dapat menyemarakkan lagi minat orang ramai dalam sukan berbasikal. "Bukan itu saja, yang jauh lebih penting ialah untuk kita kembali memperkenalkan negara kita, memaklumkan kepada dunia bahawa Malaysia telah dibuka dan kita jemput orang ramai kembali datang ke Malaysia untuk melancong dan bercuti di negara kita yang mempunyai banyak tempat-tempat indah untuk tujuan percutian," kata beliau pada sidang media sempena Karnival Belia Dan Sukan serta Majlis Pengenalan Laluan Le Tour de Langkawi edisi ke-26, di sini.  LTdL tahun ini akan membabitkan laluan sepanjang 1,183 kilometer dengan lapan peringkat membabitkan Kuala Lumpur, Putrajaya, Negeri Sembilan, Pahang, Selangor, Perak, Pulau Pinang, Kedah dan Langkawi.  Sebanyak 22 pasukan dijangka mengambil bahagian termasuk 18 pasukan dari luar negara.Perlumbaan LTdL berstatus Pro Series, iaitu setakuk di bawah kategori tertinggi Siri Jelajah Dunia UCI iaitu Tour de France, Giro d’Italia, Vuelta Espana, saingan Klasik serta perlumbaan Jelajah Dunia lain.


MPFL Wanita 2022 : Melaka terus buru gelaran juara liga

SHAH ALAM, 20 Mac - Dua gol Nur Syafiqah Zainal Abidin berjaya membantu Melaka menundukkan PDRM FC dengan 3-0 pada saingan Liga Premier Futsal Malaysia (MPFL) Wanita 2022 di Kompleks Sukan Panasonic Shah Alam, di sini.Syafiqah yang kini memburu gelaran penjaring terbanyak liga mencetak jaringan pada minit ke-12 dan 18.Selain itu, Intan Sarah Anisah turut meledak gol di babak kedua melalui jaringan ke-12 peribadinya.

(Aksi perlawanan di antara Melaka menentang PDRM FC pada saingan Liga Premier Futsal Malaysia (MPFL) Wanita 2022)

Ia adalah kemenangan ketujuh buat Melaka sepanjang liga dan muncul selaku pendahulu liga dengan jumlah 21 mata.Skuad Jamhuri Zainuddin itu dijangka mampu melakar gelaran juara jika berjaya meraih 3 mata penuh untuk baki dua perlawanan menentang Kuala Lumpur Prefer-Cyberlynk dan Selangor MBSJ.


Pemain bola sepak cedera dibaling telefon bimbit

SAO PAULO, 20 Mac- Pemain bola sepak Brazil, Lucas Silva cedera terkena balingan telefon bimbit oleh penonton ketika meraikan jaringan pagi tadi.Beliau yang beraksi dengan kelab dari Porto Alegre, Gremio terpaksa meninggalkan padang untuk mendapatkan rawatan."Silva ketika itu sedang meraikan jaringan ketiga Gremio yang menang 3-0 mengatasi pencabar tetangganya, International sebelum telefon bimbit itu dibaling dari tempat duduk penonton dan terkena mukanya,"Pemain gantian, Lucas Silva dikeluarkan, mengalami pendarahan selepas terkena telefon bimbit yang dibaling," jelas Gremio di Twitter.

(Lucas Silva cedera pada bahagian mulut selepas terkena balingan telefon bimbit penonton -TWITTER)

Video insiden berkenaan menunjukkan pemain berusia 29 tahun itu yang juga bekas pemain tengah Real Madrid dan Marseille berdarah pada bahagian mulut.Serangan itu terjadi pada minit ke-79 aksi separuh akhir kejuaraan negeri Rio Grande do Sul.Ia merupakan kali kedua insiden serius berlaku membabitkan kedua-dua musuh setempat itu kurang daripada sebulan. -REUTERS


Ferrari yakin tamatkan kemarau kejuaraan GP kali ini

MANAMA, 20 Mac- Prinsipal pasukan Ferrari, Mattia Binotto yakin Charles Leclerc mampu meletakan pasukannya di di petak pendahulu perlumbaan pembuka tirai di Grand Prix Bahrain, awal pagi tadi.Ini sekali gus mengembalikan semangat pasukan berkenaan beroleh kemenangan dalam edisi kali ini, setelah Leclerc berjaya beroleh kejayaan dalam GP di Azerbaijan Jun tahun lalu.Ferrari kembali ke kedudukan ke tiga keseluruhan musim lalu selepas kecundang dalam tempoh 40 tahun dengan tempat keenam pada 2020, dan dilihat akan bersaing hebat dengan Red Bull bagi awal musim ini.

(Ferrari komited tamatkan misi kemarau kejuaraan musim GP di Bahrain -FOTO AFP)

"Sesuatu yang hebat untuk berada di sana. Kami tahu ia akan menjadi cabaran besar," kata Binotto kepada Sky Sports."Saingan kali ini sangat sengit untuk keseluruhan musim, saya harap ia akan menjadi pertarungan yang bagus dan perlumbaan yang hebat."Pada 2008, Ferrari tidak berjaya memenangi kejuaraan musim itu dan optimis pasukannya berupaya beroleh kemenangan tahu ini dengan permulaan era baharu dengan lebih banyak perubahan pada peraturan.Leclerc kini mencipta 10 petak pendahulu, 0.123 saat lebih pantas berbanding pemandu Red Bull yang juga juara bertahan, Max Verstappen. -REUTERS


LIGA PREMIER - Selangor FC2 naik ke tangga ketiga

SHAH ALAM, 20 Mac- Jaringan tunggal S. Sharvin sudah memadai untuk melonjak Selangor FC 2 ke tangga ketiga Liga Premier selepas menewaskan UiTM FC 1-0 dalam aksi di Stadium UiTM, malam tadi.

UiTM FC dilihat beberapa kali cuba mengasak gawang Selangor 2 namun gagal menembusi gawang lawan pada babak pertama perlawanan.

Selangor 2 dipimpin jurulatih Rusdi Suparman bagaimanapun terlebih dahulu memecah kebuntuan gol menerusi jaringan S. Sharvin yang membolosi gol UiTM FC pada minit ke-30.

Bersambung babak kedua perlawanan, Selangor 2 cuba menggandakan jaringan dengan mengasak pintu gol lawan namun gagal membuahkan hasil.

Keputusan kekal 1-0 sehingga wisel penamat dibunyikan dan keputusan tersebut menempatkan Selangor 2 di tangga ketiga liga dengan mengutip tiga mata.


F1 GP Bahrain, Leclerc raih petak utama

SAKHIR, 20 Mac- Pelumba Ferrari, Charles Leclerc bakal bermula dari petak utama aksi Grand Prix Bahrain pada Ahad manakala  juara dunia Max Verstappen terpaksa berpuas hati di tempat kedua dalam aksi kelayakan.

Leclerc 0.123 saat lebih pantas daripada Verstappen dari Red Bull manakala Carlos Sainz akan bermula di tempat ketiga di grid.

“Saya rasa sangat puas,  dua tahun kebelakangan ini amat sukar untuk pasukan," kata Leclerc, yang merangkul petak pertama Formula 1 ke-10 dalam kariernya.

"Saya rasa kami telah bekerja dengan sangat baik sebagai satu pasukan, sangat gembira dengan prestasi hari ini. Saya tidak begitu gembira dengan pemanduan saya tetapi berjaya melakukan pusingan itu pada Q3 dan kami bermula dari petak pertama, sangat gembira."

Sementara itu Sergio Perez akan bermula dari petak keempat  di hadapan Lewis Hamilton di petak kelima. Juara dunia tujuh kali itu berada jauh 0.680 saat dari rentak dengan jentera Mercedesnya.

Valtteri Bottas menduduki tempat keenam dalam sesi kelayakan pertamanya bersama Alfa Romeo sejak meninggalkan Mercedes pada penghujung musim lalu.

Kevin Magnussen, kembali ke Haas selepas menggantikan pemandu Rusia, Nikita Mazepin, menduduki tempat ketujuh di hadapan Fernando Alonso.

Rakan sepasukan Hamilton baharu di Mercedes, George Russell pula berada di tempat kesembilan terpantas dan Pierre Gasly dari Alpha Tauri melengkapkan 10 teratas.

(Charles Leclerc menerima anugerah untuk kedudukan petak daripada Presiden Persekutuan Automobil Antarabangsa FIA)FOTO AFP


Lee Zii Jia kandas di separuh akhir

BIRMINGHAM, 19 Mac- Hasrat pemain perseorangan negara, Lee Zii Jia untuk mempertahankan gelaran juara All England tidak kesampaian apabila perjuangannya sekadar berakhir di separuh akhir selepas tewas kepada pemain meningkat naik dari India Lakshya Sen.

Zii Jia yang turun selaku juara bertahan bagaimanapun tewas di set pertama, 13-21 sebelum bangkit menyamakan kedudukan 21-12 untuk mengheret permainan ke set penentuan.

Aksi sengit dipamerkan kedua-dua pemain yang tampak enggan mudah mengalah, namun Lakhsya nyata liat untuk dijinakkan sekali gus menyaksikan pemain India itu menang 21-19 untuk mengesahkan slot di pentas akhir.

Kekalahan Zii Jia itu menyaksikan kempen skuad negara di All England berakhir apabila tiada lagi wakil negara beraksi di separuh akhir selepas pasangan beregu campuran, Tan Kian Meng-Lai Pei Jing dan beregu wanita Pearly Tan-M.Thinaah kandas di suku akhir semalam.


Pertukaran rumput Stadium Nasional Bukit Jalil , dianggarkan menelan kos RM1.4 juta

BUKIT JALIL, 19 Mac- Kerja-kerja pertukaran rumput padang Stadium Nasional di Bukit Jalil yang dianggarkan menelan belanja antara RM1.2 hingga RM1.4 juta hanya akan bermula selewat-lewatnya Januari tahun depan.Kelewatan masa kira-kira empat bulan itu disebabkan komitmen yang telah dipersetujui pihak stadium untuk menganjurkan beberapa acara di venue rasmi skuad Harimau Malaya itu sepanjang tahun ini.Pemilik JDT, Tunku Ismail Sultan Ibrahim yang melakukan tinjauan di gelanggang itu berkata, pertukaran rumput stadium berkenaan dilihat sebagai pelaburan jangka panjang. "Kalau kita tengok negara jiran kita semua dah tukar ke rumput yang lebih berkualiti sebab rumput ini sebagai 'long term investment' untuk stadium punya reputasi, lagi-lagi Stadium Nasional kita so kita 'urgently' akan tukar tapi saya difahamkan oleh kerana SNBJ pun ada komitmen untuk beberapa event sepanjang tahun ini bermakna kerja akan bermula lebih lewat lagi, Insyallah ' by Januari', " kata Tunku Ismail.Tunku Ismail meluangkan masa setengah jam meninjau padang SNBJ dengan diiringi Menteri Belia dan Sukan Datuk Seri Ahmad Faizal Azumu.

(TMJ bersama Ahmad Faizal berkenan meninjau keadaan rumput padang SNBJ sempena lawatan dan sumbangan membaik pulih Stadium Nasional Bukit Jalil)

Pada sesi tinjauan tersebut, Tunku Mahkota Johor itu turut berkenan menyerahkan replika cek bagi kos penukaran padang Stadium Nasional Bukit Jalil kepada rumput baharu jenis Zeon Zoysia.Sebelum ini, Tunku Ismail mengesahkan bahawa beliau akan menaja kos penanaman rumput baharu di SNBJ.Beliau menjelaskan rumput jenis Zeon Zoysia itu sebagai hadiah kepada gelanggang rasmi pasukan kebangsaan, Harimau Malaya.Perkembangan itu dimaklumkan TMJ dalam kenyataan di Facebook rasmi JDT, JOHOR Southern Tigers dengan jenis rumput berkenaan sama dengan yang digunakan di stadium milik Harimau Selatan, Stadium Sultan Ibrahim.

Sementara itu, Menteri Belia dan Sukan, Datuk Seri Ahmad Faizal Azumu menzahirkan penghargaan di atas kurniaan dana pertukaran padang daripada Tunku Ismail."Kami anggap sebagai kurniaan yang amat signifikan kepada pembangunan bolasepak di negara kita. Tentunya saya bersama dengan pihak PSM akan bekerjasama dengan team Tuanku Johor untuk memastikan padang kita dalam keadaan terbaik.. banyak perkara kita mempelajari.. terutamanya dari segi penjagaan dan kami akan bertukar-tukar nota untuk memastikan akhirnya stadium ini padangnya boleh dibanggakan hingga banyak pasukan antarabangsa sudi bermain," katanya.Tambah beliau, kerja-kerja penukaran padang itu perlu melalui beberapa proses dengan Kementerian Kerja Raya dan Kementerian Kewangan, namun berpendapat proses itu dapat dilaksanakan segera.


TMJ bantu lima pasukan Liga M berdepan isu tunggakan gaji

(Tunku Mahkota Johor turut berkenan menyerahkan replika cek dengan nilainya tertulis 'kos penukaran permukaan padang'Stadium Nasional Bukit Jalil bagi mengotakan janji baginda menaja perbelanjaan pertukaran rumput baharu jenis Zeon Zoysia di stadium berkenaan)

BUKIT JALIL, 19 Mac- Pemilik Kelab Bolasepak Johor Darul Ta'zim (JDT), Tunku Ismail Sultan Ibrahim hari ini mendedahkan beliau pernah membantu sekurang-kurangnya lima pasukan Liga Malaysia (Liga M) yang berdepan isu tunggakan gaji.

Beliau yang juga Penaung Persatuan Pemain Bolasepak Profesional Malaysia (PFAM) berkata iantara pasukan itu membabitkan Selangor FC Penang FC, Kelantan FC, Melaka United dan terbaharu Perak FC.Tunku Mahkota Johor (TMJ) berkata ramai yang tidak mengetahui mengenai bantuan yang diberikan kepada pasukan terbabit kerana beliau tidak menghebohkannya kepada media."Baru-baru ini saya ada bantu Perak FC. Tiga hari lepas pengurusan Perak FC ada datang berjumpa saya dan saya ada bagi sedikit sumbangan dan bantuan. Saya tak boleh cakap berapa jumlahnya."Saya ada bagi sedikit bantuan untuk kurangkan beban Perak FC, saya harap masalah tersebut boleh mereka selesaikan dalam masa terdekat."Dalam karier saya terbabit dalam bola sepak di negara ini, sudah banyak pasukan saya tolong.

(Tunku Mahkota Johor (TMJ), Tunku Ismail Sultan Ibrahim pada sidang media selepas berkenan meninjau keadaan rumputpadang Stadium Nasional di Bukit Jalil, hari ini)

"Saya pernah tolong Selangor dua kali, saya pernah tolong Kelantan dua kali dan saya juga pernah tolong kalau tak silap saya Penang sekali serta Melaka."Isu gaji, PFAM pun saya pernah tolong. Banyak yang orang tak tahu, sekarang semua orang tahu. Kalau tak percaya boleh tanya tuan punya badan," katanya pada sidang media selepas melawat padang di Stadium Nasional, Bukit Jalil, di sini.Hadir sama Menteri Belia dan Sukan, Datuk Seri Ahmad Faizal Azumu.Penaung Persatuan Pemain Bolasepak Profesional Malaysia (PFAM) itu juga pernah membantu beberapa pemain yang menghadapi tunggakan gaji bersama pasukan mereka sebelum ini.


Penganjuran perlumbaan GP Formula Satu (F1) di Malaysia perlu diteliti sebaik mungkin - Faizal Azumu

IPOH, 19 Mac- Penganjuran perlumbaan Grand Prix Formula Satu (F1) di Malaysia perlu diteliti sebaik mungkin kerana ia melibatkan kos yang besar.

Menteri Belia dan Sukan, Datuk Seri Ahmad Faizal Azumu berkata pihaknya tidak menolak kemungkinan membawa kembali perlumbaan tersebut ke negara ini sekiranya mendapat bantuan daripada syarikat swasta.  Kali terakhir Malaysia menganjurkan kejohanan berprestij tersebut adalah pada 2017 sebelum kontrak penganjuran tidak dilanjutkan berikutan pulangan yang mengecewakan.  "Jumlah untuk mendapatkan F1 datang ke Malaysia ini, dianggarkan menggunakan kos hampir atau lebih RM200 juta. Tentunya dalam waktu sekarang, wang itu boleh kita gunakan untuk banyak lagi perkara lain, yang mencengkam rakyat sekarang ini dari segi ekonomi dan nak membuka kembali negara kita, selepas dihimpit teruk oleh pandemik COVID-19 ini," kata Faizal kepada pemberita di sini.

(Menteri Belia dan Sukan, Datuk Seri Ahmad Faizal Azumu ditemui media menjawab pertanyaan penganjuran perlumbaan Formula Satu (F1) di Malaysia)

Malaysia antara negara yang dikaitkan dengan penganjuran sukan itu bagi menggantikan GP Rusia yang dibatalkan susulan pencerobohan ke atas Ukraine.


Beri masa Kim Pan Gon ubah imej dan reputasi Harimau Malaya - Azman Adnan

(Azman Adnan pada sidang media selepas melancarkan koleksi digital 'Non-Fungible Tokens')

CHERAS, 19 Mac - Bekas penyerang negara, Azman Adnan berharap seluruh peminat bola sepak tanah air memberi masa kepada pengendali baharu, Kim Pan Gon mengubah imej dan reputasi skuad Harimau Malaya.Menurut Azman, setiap jurulatih memerlukan masa untuk memilih pemain yang sesuai dan mengubah corak permainan berdasarkan falsafah masing-masing."Kita bagi jurulatih ( Kim Pan Gon) ruang untuk menilai dan membentuk sebuah pasukan kebangsaan yang orang kata lebih 'umppp', lebih garang pada masa akan datang, kita bagi dia ruang biar dia pilih pemain-pemain, sekarang ni mungkin dipanggil ramai pemain sebab ramai yang tanya asyik pemain yang sama sahaja, tapi bagi saya tiada masalah pun sebab dia jurulatih, bagi dia nilaikan," kata beliau selepas melancarkan koleksi digital 'Non-Fungible Tokens' (NFT) atau dikenali sebagai Azman Adnan NFT (AANFT), di sini.

(Jurulatih Harimau Malaya, Kim Pan Gon)

Skuad Harimau Malaya ketika ini dalam persiapan untuk mengharungi tiga aksi persahabatan di Singapura.Malaysia dijadual berdepan Filipina pada 23 Mac dan tuan rumah Singapura pada 26 Mac dalam perlawanan Persahabatan Antarabangsa di Stadium Nasional Singapura, sebelum menentang pasukan Liga Singapura, Albirex Niigata pada 28 Mac di Stadium Jalan Besar.


Andrey Rublev pertahan kemenangan ATP di Indian Wellls

INDIAN WELLS, 19 Mac - Pemain tenis Rusia, Andrey Rublev mara ke peringkat separuh akhir selepas mengatasi veteran Bulgaria Grigor Dimitrov 7-5,6-2.Pemain berusia 24 tahun itu mencatat kemenangan ke-13 berturut-turut sejak pertengahan Februari.Juara ATP Dubai dan Marseille itu diberi tentangan sengit pada set pertama sebelum menang dengan keputusan 7-5.Laluan Rublev tampak lebih mudah pada set kedua, dengan aksi bertenaga beliau gagal disaingi Dimitrov sekali gus menang mudah 6-2.

Rublev bakal berdepan pemain Amerika Syarikat, Taylor Fritz dalam aksi separuh akhir.Fritz sebelum itu menang dalam aksi penuh mendebarkan menentang pemain Serbia, Miomir Kecmanovic dengan keputusan 7-6 , 3-6, 6-1.Satu lagi pertemuan separuh akhir turut akan mempertemukan bintang Sepanyol Rafael Nadal yang akan berdepan rakan senegara Carlos Alcaraz Garfia.


All England : Zii Jia tewaskan Momota untuk ke separuh akhir

(Jaguh perseorangan lelaki negara, Lee Zii Jia/BWF)

BIRMINGHAM, 19 Mac - Jaguh perseorangan lelaki negara, Lee Zii Jia sekali lagi menunjukkan jalan keluar kepada pemain nombor dua dunia, Kento Momota pada aksi suku akhir Kejohanan Badminton All England, di sini, awal pagi tadi.Kini hanya Zii Jia sahaja menjadi wakil tunggal Malaysia berjaya melangkah ke saingan separuh akhir kejohanan. Zii Jia yang pernah menewaskan Momota dari Jepun pada aksi suku akhir 2021, mengulangi pencapaian sama pada awal pagi tadi apabila menang dengan keputusan 21-7, 13-21, 21-11.Kemenangan itu juga membolehkan Zii Jia berada di landasan terbaik untuk mempertahankan gelaran All England yang dimenanginya pada tahun lalu.

Bakal menanti Zii Jia pada aksi separuh akhir nanti ialah pemain dari India, Lakshya Sen yang meraih kemenangan percuma ketika menentang Lu Guangzu dari China.Sementara itu, nasib berbeza menimpa pasangan beregu campuran negara, Tan Kian Meng-Lai Pei Jing apabila tewas di saingan suku akhir menentang pasangan nombor dua dunia, Zheng Siwei-Huang Yaqiong dengan keputusan 15-21, 15-21.


Luqman azam tingkatkan prestasi untuk skuad Harimau Malaya

KUALA LUMPUR, 19 Mac - Pemain muda kebangsaan, Luqman Hakim Shamsudin berhasrat untuk memperbaiki kelemahan diri menjelang aksi persahabatan dengan pasukan Filiphina dan Singapura pada minggu hadapan.Menurut beliau, ia adalah cara untuk belajar dari kesilapan lama dan akan terus meningkatkan kemampuan diri untuk skuad kebangsaan kali ini."Untuk saya sendiri dah main dekat Dubai dengan AFF, kelemahan saya sebelum ini akan perbaiki, saya akan buat balik untuk perlawanan persahabatan kali ini, saya tahu kelemahan saya dan apa yang saya boleh buat saya kena belajar dari kesilapan, jadi ini lah cara saya untuk belajar, mungkin sebelum ni saya tak puas hati dengan prestasi saya, kali ini saya akan tunjukkan kembali," kata beliau sebelum memulakan sesi latihan di Stadium Nasional Bukit Jalil, di sini.Dalam pada itu, Luqman yang beraksi bersama pemain kelab Belgium, KV Kortrijk menyatakan kesyukuran kerana terpilih dalam kem latihan pusat skuad Harimau Malaya di bawah kendalian jurulatih baharu, Kim Pan Gon.

(Barisan pemain Harimau Malaya menjalani latihan pusat Stadium Nasional Bukit Jalil)

Sementara itu, walaupun tidak terpilih bagi beraksi dalam Piala Suzuki AFF lalu, namun penjaga gol kebangsaan, Farizal Marlias terharu kerana terpilih ke kem latihan pusat skuad kebangsaan di bawah kendalian Pan Gon.Penjaga gol pasukan Johor Darul Takzim (JDT) itu menyifatkan panggilan kali ini merupakan peluang yang dinantikan beliau selama ini."Sudah pasti peluang ini saya tidak akan lepaskan, apa yang saya impikan adalah untuk bermain untuk pasukan negara sejak kecil, jadi perkara ini saya harus gunakan sepenuhnya, saya mengharapkan saya boleh bagi sesuatu (sumbangan) pada skuad negara," kata beliau. Tambah Farizal, ketegasan Pan Gon turut memberi kesan positif dari segi disiplin dan motivasi kepada semua pemain.


Pelumba negara, Syarifuddin Azman dan Danial Syahmi Sharil sedia menawan Litar Estoril, Portugal

KUALA LUMPUR, 19 Mac - Dua pelumba negara, Syarifuddin Azman dan Danial Syahmi Sharil bersedia untuk menawan Litar Estoril, Portugal, Mei ini pada saingan Kejuaraan CEV Moto THREE Remaja Dunia 2022.Jelas Syarifuddin, fokus beliau pada musim ini adalah untuk lebih banyak meraih podium.

"Jadi saya sangat gembira bila dengar apa yang pasukan saya cakap jadi saya lebih bersemangat lagi untuk mencari set up moto saya dengan lebih baik," kata Syarifuddin kepada wartawan di sini.Sementara itu, pelumba Junior Talent Team, Danial Syahmi menyasarkan kedudukan di kelompok 15 terbaik dalam penampilan sulungnya kali ini."Pada pusingan pertama tidak ada masalah pada kami untuk berlawan kedepan, insya-Allah kami akan cuba sehabis baik " kata Danial.Ketika ini beliau masih berusaha untuk mendapatkan keserasian dengan jentera yang akan digunakan pada perlumbaan nanti.


Rahadiazli Rahalim digugurkan daripada Kem Latihan Harimau Malaya kerana positif COVID-19

KUALA LUMPUR, 18 Mac- Penjaga gol, Rahadiazli Rahalim dari Terengganu FC telah disahkan positif COVID-19 selepas keputusan ujian PCR diperolehi lewat malam semalam dan terpaksa digugurkan daripada kem latihan Harimau Malaya.Menerusi satu kenyataan, Ketua Jurulatih Kebangsaan Kim Pan Gon berkata pagi semalam, kesemua pemain dan pegawai telah melakukan ujian RTK yang mana kesemuanya negatif, namun disebabkan Rahadiazli menunjukkan beberapa simptom berkaitan, penjaga gol tersebut telah diarahkan untuk membuat pula ujian PCR pada sebelah petangnya."Dengan hanya berbaki empat hari latihan pusat tempatan sebelum skuad Harimau Malaya berlepas ke Singapura pada Selasa, 22 Mac 2022, pengurusan pasukan kebangsaan telah memutuskan untuk tidak memanggil penjaga gol baharu dan mengekalkan tiga penjaga gol sedia ada - Farizal Marlias, Khairulazhan Khalid dan Kalamullah Al-Hafiz Mat Rowi," kata Pan Gon.Pan Gon turu mendoakan kesihatan Rahadiazli supaya beliau dapat segera sembuh.


JDT II benam Kelantan United 2 - 0, dalam saingan Liga Perdana

JOHOR BAHRU, 19 Mac - Pasukan Johor Darul Takzim II (JDT II), membenam Kelantan United 2 - 0, dalam saingan Liga Perdana di Stadium Majlis Bandaraya Pasir Gudang, Johor Bahru, malam tadi.

Aksi 95 minit itu, menyaksikan Daryl Sham dan Fernando Rodriguez, mencatat nama sebagai penjaring.  Pada separuh masa pertama menyaksikan posesi perlawanan memihak kepada pasukan lawan, dengan asakan demi asakan diberi kepada gawang gol tuan rumah.  Sebelum pemain tengah JDT II, Daryl Sham menjaringkan gol pertama perlawanan, hasil tandukan padu, pada minit ke 35.

(JDT II  bertemu Kelantan United di Stadium Majlis Bandaraya Pasir Gudang, Johor Bahru)

Babak kedua perlawanan menyaksikan benteng pertahanan kuat pasukan lawan berjaya dibolosi tuan rumah, hasil jaringan penyerang import, Fernando Rodriguez, pada minit ke 73.  Keputusan kekal sehingga wisel penamat, menjadikan kemenangan berpihak kepada skuad Harimau Selatan, 2 - 0.


Pasangan bukan pilihan dari Korea gagalkan kemaraan Pearly-Thinaah ke separuh akhir

BIRMINGHAM, 18 Mac- Impian beregu wanita utama negara Pearly Tan-M.Thinaah untuk melangkah ke separuh akhir Kejohanan Badminton All England 2022 disekat gandingan bukan pilihan dari Korea Selatan, Jeong Na Eun-Kim Hye Jeong, di Utilita Arena Birmingham, United Kingdom, hari ini.Pearly-Thinaah, yang menduduki ranking ke-15 dunia, mempamerkan aksi cemerlang pada set pertama untuk mengatasi pasangan ke-64 dunia itu 21-15.Pertembungan pada set kedua berlangsung sengit dan mendebarkan sebelum beregu kebangsaan itu terpaksa akur dengan kebangkitan pihak lawan 17-21, diikuti aksi longlai pada set penentuan yang menyaksikan mereka mudah ditewaskan 9-21.Na Eun-Hye Jeong akan membuat perhitungan untuk penentuan ke final dengan pilihan ketujuh dari Jepun, Nami Matsuyama-Chiharu Shida, pada pusingan separuh akhir, esok.Gandingan Jepun itu mengejutkan pasangan pilihan ketiga Kim Soyeong-Kong Heeyong dari Korea Selatan 21-10, 21-18.Malaysia masih mempunyai dua lagi wakil di peringkat suku akhir yang akan turun ke gelanggang malam ini.Juara bertahan Lee Zii Jia akan bertemu pemain Jepun yang juga pilihan kedua Kento Momota, manakala pasangan beregu campuran Tan Kian Meng-Lai Pei Jing akan menentang pilhan kedua dari China, Zheng Si Wei-Huang Ya Qiong.


Program MSL 2022 mampu tarik minat masyarakat, jadikan Malaysia negara sukan

(Menteri Belia dan Sukan, Datuk Seri Ahmad Faizal Azumu menyampaikan ucapan sempena pelancaran program Malaysia Sports League (MSL))

SHAH ALAM, 18 Mac - Bagi meningkatkan aktiviti sukan di peringkat komuniti setempat, Kementerian Belia Dan Sukan (KBS) yakin penganjuran program Malaysia Sports League (MSL) 2022 mampu memupuk minat dan menarik penyertaan rakyat Malaysia pelbagai lapisan umur khususnya dari peringkat akar umbi.Menteri Belia dan Sukan, Datuk Seri Ahmad Faizal Azumu berkata perlaksanaan program ini seiring fokus KBS tahun 2022 dalam memajukan ekonomi negara menerusi pemerkasaan pembangunan industri sukan."Ianya bermula serta-merta dari beberapa buah negeri yang dah mula esok tetapi satu program itu, ia mengambil masa beberapa bulan dan akan diadakan pada setiap minggu, jadi ada negeri yang masih belum bersedia untuk memulakannya kemudian, tapi ada negeri-negeri yang akan bermula esok," kata beliau selepas melancarkan program tersebut di Kompleks Sukan Panasonic Shah Alam, di sini.

(Menteri Belia dan Sukan, Datuk Seri Ahmad Faizal Azumu ketika melancarkan program Malaysia Sports League (MSL))

Tambahnya, perlaksanaan MSL mampu melahirkan masyarakat berbudaya sukan serta ke arah menjadikan Malaysia sebagai negara sukan.Antara sukan dipertandingkan dalam MSL 2022 ini ialah sepak takraw, bola jaring, badminton, futsal dan bola keranjang.Jelas Ahmad Faizal, MSL bakal membuka tirai bermula esok dari seluruh negara dan berakhir pada bulan Mei untuk peringkat daerah sebelum disambung semula hingga bulan Ogos bagi peringkat negeri.


Zii Jia dijadual menentang Kento Momota esok

KUALA LUMPUR, 18 Mac- Tumpuan pastinya terarah pada saingan suku akhir perseorangan lelaki kejohanan badminton 'All England' apabila jaguh nombor satu negara, Lee Zii Jia dijadual menentang pemain nombor dua dunia, Kento Momota dari Jepun.Saingan yang akan berlangsung awal pagi esok juga bakal menjadi pertemuan ulangan edisi 2021.Penyandang juara Zii Jia, mara ke peringkat lapan terakhir selepas menyingkirkan pemain Kanada Brian Yang dengan keputusan 26-24, 21-11 pada pusingan kedua di Arena Birmingham, pada awal pagi tadi.

Sementara, Juara 2019 Momota pula melangkah ke saingan suku akhir dengan menundukkan Heo Kwanghee dari Korea Selatan 21-16, 21-12.Pertemuan dua pemain tersebut pada aksi suku akhir All England kali ini pastinya akan menjadi misi balas dendam Momota selepas beliau tewas dalam kempen sama sebelum ini.Dalam 10 pertembungan dengan Momota sebelum ini, Zii Jia hanya pernah menang dua kali, dan kali pertama adalah pada suku akhir All England 2021.


MSN Ikuti rapat pencapaian Shereen

(FOTO IHSAN Instagram Shereen Samson Vallabouy)

KUALA LUMPUR, 18 Mac- Majlis Sukan Negara (MSN) menafikan dakwaan bahawa pencapaian atlet muda berbakat negara Sheeren Samson Vallabouy dipandang sepi.MSN dalam kenyataan memaklumkan pihaknya dan Kementerian Belia dan Sukan telah mengeluarkan kenyataan menghargai pencapaian Sheeren sebelum ini.Kenyataan MSN itu dikeluarkan bagi menafikan dakwaan Presiden Yayasan Komuniti Wanita Sukan di Malaysia (FOWCUS), Datuk Zuraida Kamaruddin, bahawa pihak KBS memandang sepi pencapaian Sheeren di Amerika Syarikat.Menurut MSN, pihaknya sentiasa mengikuti perkembangan Sheeren di Amerika Syarikat dan Timbalan Presiden Kesatuan Olahraga Malaysia (KOM), Datuk Mumtaz Jaafar sendiri telah menghubungi ibu atlet berkenaan (Josephine Mary) pada 10 Mac untuk menyenaraikannya ke Sukan SEA Vietnam.

(Sheeren meraikan kejayaan memenangi acara 400m Kejohanan Divisyen 2 Trek dan Padang Dalam Dewan National Collegiate Athletic Association (NCAA) di Kansas, AS pada Sabtu lalu/FOTO IHSAN Instagram Shereen Samson Vallabouy)

"Catatan masa 53.79 saat yang juga lakaran peribadi terbaik Sheeren itu telah menyamai catatan pingat perak Sukan SEA Filipina 2019 sekali gus melayakkannya ke temasya Sukan SEA di Vietnam, Mei ini."Namun Sheeren tidak disenaraikan dalam kontinjen Sukan SEA kali ini kerana jadual kejohanan di Vietnam bertindih dengan jadual peperiksaannya di Winona State University, Minnesota.Bgaimanapun, Ibu Sheeren memberi jaminan atlet berkenaan boleh mewakili negara ke Sukan Asia pada September berikutan tiada pertindihan jadual pengajian."Pencapaian terbaru ini membuktikan bakat dimiliki Sheeren berjaya diasah menerusi bimbingan jurulatih di universitinya dan pihak Majlis akan memberikan sokongan dan bantuan demi memastikan Sheeren mampu terus menghasilkan peningkatan prestasi secara konsisten," kata MSN dalam kenyataan itu.Sabtu lalu, Sheeren memenangi pingat emas acara 400 meter dalam dewan pada Kejohanan US National Collegiate Athletic Association (NCAA) Division 2 di Pittsburgh State University of Kansas, Amerika Syarikat dengan catatan masa 53.79 saat.


Kejuaraan Futsal AFF 2022 : Ekmal mahu bantu Malaysia beri saingan hebat

(Muhammad Ekmal Shahrin ketika ditemu bual Berita RTM)

KUALA LUMPUR, 18 Mac - Penjaring terbanyak Liga Premier Futsal Malaysia (MPFL), Muhammad Ekmal Shahrin enggan terlalu memikirkan laluan getir bakal dihadapi Malaysia apabila berdepan juara bertahan, Thailand dalam kumpulan B menjelang Kejuaraan Futsal AFF 2022.Sebaliknya jelas beliau yang paling penting ketika ini adalah untuk memikat hati ketua jurulatih, Chiew Chun Yong sekaligus berada dalam senarai akhir 16 pemain ke Bangkok, Thailand nanti.Jelas pemain Selangor MAC itu, beliau percaya lapan muka baharu yang dipanggil Chun Yong mampu menyerlah pada kejohanan yang akan membuka saingan pada 2 April ini."Walaupun negara-negara lain juga kuat, tapi kita takkan menyerah kalah, akan melawan secara habis-habisan, semua pasukan akan bersaing secara hebat dan Malaysia semestinya akan memberi saingan yang lebih hebat berbanding pasukan-pasukan lain," katanya yang ditemu bual secara eksklusif kepada Berita RTM.

(Barisan pemain skuad futsal kebangsaan yang dipanggil untuk latihan pusat bagi menghadapi Kejuaraan Futsal AFF 2022/FAM)

Bagi saingan Kejuaraan Futsal AFF 2022, Malaysia diundi dalam Kumpulan A bersama tuan rumah, Thailand, Indonesia, Kemboja dan Brunei manakala Kumpulan B menampilkan empat pasukan iaitu Vietnam, Myanmar, Timor-Leste dan Australia.Tiga pasukan terbaik akan layak ke Piala Asia Futsal 2022 di Kuwait, September depan.Malaysia bakal memulakan saingan menentang Kemboja pada 2 April diikuti Indonesia dan Brunei masing-masing pada 4 dan 5 April.Skuad kendalian Chun Yong bakal berdepan juara bertahan, Thailand sehari kemudian.


Sukan SEA Vietnam : Skuad silat negara buat rombakan susulan peraturan baharu

(Presiden PESAKA, Datuk Wira Megat Zulkarnain Omardin bercakap pada sidang media khas skuad silat negara)

KUALA LUMPUR, 18 Mac - Peraturan baharu silat olahraga nyata memberi kesan mendalam kepada persediaan skuad silat negara untuk ke Sukan SEA di Vietnam Mei ini, selain kejohanan dunia yang akan berlangsung selepas itu.Justeru mengambil iktibar dari pencapaian negara di Kejohanan Silat Asia Tenggara di Singapura Februari lepas, Persekutuan Silat Kebangsaan Malaysia (PESAKA) membuat rombakan besar, menggugurkan beberapa nama, dan menyenaraikan sembilan nama baharu.Presiden PESAKA, Datuk Wira Megat Zulkarnain Omardin berkata dalam kejohanan silat Asia Tenggara di Singapura yang berlangsung 22 hingga 28 Februari lalu, skuad silat negara sekadar merangkul 2 emas, jauh dari jangkaan awal untuk membawa pulang lebih dari itu.Ia susulan dari peraturan baharu silat olahraga, yang memberi kesan kepada prestasi dan pencapaian pesilat Malaysia ketika bertanding.Oleh itu baru-baru ini PESAKA membuat pemilihan semula secara tertutup, agar hanya yang terbaik dan pasukan yang mantap dapat disediakan ke Sukan SEA nanti.

"Saya tahu dua bulan bukan satu masa yang panjang tapi kita dapat lihat ada beberapa pesilat baru ini ada kemampuan untuk kita tonjolkan kerana mereka telah mahir dengan peraturan baru yang dikemukakan, jadi mudah-mudahan dengan adanya pasukan yang baharu ini, pasukan baharu yang segar, gabungan antara lama dan baharu, kita boleh bagi saingan," katanya dalam sidang media khas skuad silat, di sini. Megat Zulkarnain turut memberi jaminan pasukan silat akan memastikan kilauan emas dibawa pulang dari Vietnam seperti edisi-edisi Sukan SEA sebelum ini.


Zhafri tidak mahu sia-siakan peluang bersama Harimau Malaya

KUALA LUMPUR, 17 Mac- Pemain tengah Zhafri Yahya, yang kali pertama mendapat panggilan menyertai latihan pusat skuad Harimau Malaya, tidak mahu mensia-siakan peluang keemasan yang dinanti-nantikannya itu.Pemain Kuala Lumpur City (KL City) FC itu, bertekad untuk membuktikan kemampuannya kepada barisan kejurulatihan diketuai Kim Pan Gon, serta membalas kepercayaan diletakkan oleh peminat terhadapnya.Pemain berusia 27 tahun kelahiran Selangor itu bagaimanapun mengakui, beliau mungkin memerlukan sedikit masa untuk menyesuaikan diri dengan taktikal dan corak permainan diterapkan Pan Gon.“Menjadi impian saya beraksi untuk Harimau Malaya sejak menyertai KL City (pada 2016). Apabila berada di bawah kendalian Bojan Hodak, beliau beri saya banyak ruang dan peluang untuk saya buktikan kemampuan, akhirnya saya berjaya membuktikannya kepada beliau dan pasukan.“Selepas dua hari latihan, saya rasa cara kendalian latihan Pan Gon lebih kurang sama dengan Bojan. Pencapaian pertama ingin berada dalam skuad Harimau Malaya, kedua saya ingin sekurang-kurangnya dapatkan minit permainan,” katanya ketika ditemui pada sesi latihan skuad kebangsaan di Stadium Nasional Bukit Jalil, hari ini.Zhafri yang pada awalnya diletakkan dalam senarai menunggu, dipanggil menyertai kem latihan pusat Harimau Malaya pada Selasa, untuk menggantikan penyerang Petaling Jaya City (PJ City) Darren Lok, yang positif COVID-19.Malaysia dijadual berdepan Filipina pada 23 Mac dan tuan rumah Singapura pada 26 Mac dalam perlawanan Persahabatan Antarabangsa di Stadium Nasional Singapura, sebelum menentang pasukan Liga Singapura, Albirex Niigata pada 28 Mac di Stadium Jalan Besar.

(Zhafri dipanggil menyertai kem latihan pusat Harimau Malaya untuk menggantikan penyerang PJ City Darren Lok, yang positif COVID-19)


PESAKA sasar bawa pulang tiga emas di Hanoi

KUALA LUMPUR, 17 Mac- Sebanyak tiga pingat emas daripada 16 acara disertai menjadi sasaran Persekutuan Silat Kebangsaan Malaysia (PESAKA) pada Sukan SEA di Hanoi, Vietnam bermula 12 hingga 23 Mei ini.Presiden PESAKA Datuk Megat Zulkarnain Omardin berkata walaupun jumlah pingat disasarkan itu dilihat kecil, ia dianggap realistik selain dapat memberi keadilan kepada Majlis Sukan Negara (MSN) dalam penjumlahan keseluruhan pingat kontinjen negara pada temasya dwitahunan itu.“Biarlah sasaran tidak tinggi namun yang penting kita boleh capai. Kita tidak mahu bermain dengan angka kerana PESAKA mesti adil kepada MSN yang akan buat perkiraan jumlah pungutan pingat secara keseluruhan nanti.“Insya-Allah kita akan pastikan bawa balik tiga pingat emas untuk Malaysia namun sekiranya dapat lebih ia bonus bagi kami,” katanya pada sidang media di sini, hari ini.Megat Zulkarnain juga yakin bekas juara dunia antaranya Mohamad Hazim Amzad (C Putra), Mohd Al Juferi Jamari (F Putra) dan Siti Rahmah Mohamed Nasir (F Putri) menjadi taruhan PESAKA untuk merangkul tiga pingat emas itu.“Saya yakin nama atlet yang disebutkan ini masih beraksi dalam kelas tersendiri, biarlah peratuan baharu atau lama saya percaya atlet berkenaan boleh dapat kerana mereka merupakan pesilat berpengalaman,” katanya.Antara peraturan baharu diperkenalkan pada 2020 adalah seperti membenarkan membuat tumbukan ‘Superman’, tarik dan pukul, pukul di bahagian belakang vest, pukulan tangan belakang, lompat dan menyiku ke vest serta membuat kuncian, sekali gus menjadikan sukan silat lebih menarik ala mempertahankan diri campuran (MMA).Daripada jumlah keseluruhan 22 atlet itu, Megat Zulkarnain berkata 10 daripadanya adalah atlet silat olahraga dan 12 lagi pesilat seni yang akan membawa cabaran Malaysia di Hanoi selain turut ditemani, masing-maising tiga pegawai dan jurulatih.“Bagi silat olahraga, tujuh atlet bertanding di bawah kategori A (kos ditanggung sepenuhnya) dan tiga bagi kategori B (kos dipulangkan jika memenangi pingat) manakala silat seni pula menyaksikan tujuh di bawah kategori A serta lima di bawah kategori B,” katanya.Sementara itu, Megat Zulkarnain mengingatkan atlet negara agar tidak memandang ringan tentangan sengit daripada tuan rumah Sukan SEA iaitu Vietnam serta Thailand berdasarkan pencapaian dilakar mereka pada Kejohanan Pencak Silat Asia Tenggara 2022 edisi kelapan di Singapura, bulan lepas.Biarpun Vietnam dan Thailand tidak terlibat dalam penggubalan peraturan baharu silat, Megat Zulkarnain secara peribadi terkejut melihat ketangkasan serta kekuatan dipamerkan pesilat dari kedua-dua negara itu pada kejohanan di negara republik itu.Dengan hanya berbaki dua bulan sebelum Sukan SEA ke-31 berlangsung, Megat Zulkarnain mengakui masa agak singkat bagi barisan pesilat negara membuat persediaan dan berharap agar mereka dapat meningkatkan intensiti latihan pada Ramadan ini.- BERNAMA

(Datuk Megat Zulkarnain Omardin anggap sasaran pingat di Sukan Sea Vietnam adalah realistik dengan meletakkan sandaran kepada atlet senior)


JDT lancar video muzik oleh Snoop Dogg dan Joe Flizzow

(Video klip lagu berjudul "Pioneer" hasil gandingan Joe Flizzow dan Snoop Dogg mula disiarkan hari ini)

JOHOR BAHRU, 17 Mac- Kelab Johor Darul Ta’zim, JDT terus mencetus fenomenanya tersendiri apabila menghasilkan sebuah video muzik eksklusif, gandingan Joe Flizzow dan penyanyi rap terkenal antarabangsa Snoop Dogg.  Pemilik Kelab JDT, Tunku Ismail Sultan Ibrahim berkata langkah itu sebagai salah satu usaha strategik memperkenalkan JDT ke persada dunia.  Sasaran 75 juta penonton ditetapkan kepada video muzik berdurasi tiga minit 7 saat itu, yang mula disiarkan hari ini di media sosial.  Sebelum ini kelab JDT telah menghasilkan video pengenalan bersama jenama terkenal dan menandatangani perjanjian dengan syarikat penerbangan nasional sebagai syarikat penerbangan rasmi kelab.

(Tunku Ismail (kiri) selepas menandatangani MOU pengedaran keluaran lagu 'Pioneers' oleh Snoop Dogg dan Joe Flizzow (kanan) sebagai Lagu Tema Rasmi JDT 2022 di Ibu Pejabat Kelab Bolasepak Johor Darul Ta’zim, Iskandar Puteri)


Liew Darren dan Ong Yew Sin-Teo Ee Yi mara ke pusingan kedua All England

BIRMINGHAM, 17 Mac - Dua wakil profesional Malaysia iaitu pasangan beregu lelaki Ong Yew Sin-Teo Ee Yi dan perseorangan lelaki Liew Darren, mara ke pusingan kedua Kejohanan Badminton All England 2022, di sini.Pilihan kelapan kejohanan, Yew Sin-Ee Yi, melepasi pusingan pertama selepas menewaskan pasangan tuan rumah Callum Hemming-Steven Stallwod, 21-14, 21-12.Pasangan itu akan menentang gandingan dari Indonesia, Muhammad Shohibul Fikri-Bagas Maulana, hari ini.Darren, pemain bukan pilihan mara selepas mengatasi Toma Junior Popov dari Perancis, 21-15, 21-19.

Menanti Darren hari ini adalah pemain pilihan keempat, Chou Tien Chen dari Taiwan.Mereka akan merebut tempat ke suku akhir yang akan berlangsung, esok.Sementara itu, juara Terbuka Jerman, Nur Izzuddin Rumsani-Goh Sze Fei tewas kepada pasangan dari China, He Ji Ting-Tan Qiang, 21-15, 19-21, 21-11.


MHL 2022 : Maybank terus kukuh kedudukan di tangga ketiga liga

KUALA LUMPUR, 17 Mac - Pasukan Maybank terus mengukuhkan kedudukan di tangga ketiga Liga Hoki Malaysia (MHL) 2022 selepas membenam UiTM HA, 6-2 pada aksi yang berlangsung di Stadium Hoki Nasional Bukit Jalil, di sini.Dua gol Hafifihafiz Hanafi pada minit ke-42 dan 54 membantu kemenangan besar Maybank manakala Muhammad Razie Abd Rahim juga turut mencatat nama selaku penjaring pada minit ke-25 hasil penyudah pukulan sudut penalti.Tiga lagi gol Maybank yang terhasil menerusi gol pukulan sudut penalti yang dijaringkan oleh Mohamad Ashran Hamsani pada minit ke-7.Sementara dua gol padang yang terhasil pada minit ke-31 dan 47 masing-masing menerusi gol Muhammad Hafizi Zainudin dan Muhajir Abdu Rauf.Kemenangan yang menyaksikan Maybank kini mengumpul 19 mata itu sekaligus meletakkan mereka di kedudukan ketiga liga dan hampir pasti tidak akan mampu untuk dicabar oleh UiTM HA yang kini dikedudukan keempat dengan 13 mata.

(Aksi perlawanan pasukan Maybank menentang UiTM HA pada saingan Liga Hoki Malaysia (MHL) 2022)

Dalam satu lagi aksi, pasukan Tenaga Nasional Berhad (TNB) diberikan kemenangan 5-0 menerusi peraturan walkover.Ini selepas pasukan Nurinsafi Sporting tidak dapat meneruskan perlawanan susulan kecederaan pemain dan pasukan tidak cukup pemain.Kemenangan itu terus meletakkan TNB kekal di tangga teratas dengan 30 mata, empat mata di depan pencabar terdekat Pasukan Hoki Terengganu (THT).Saingan separuh akhir Piala TNB secara timbal balik akan bermula 25 Mac ini manakala final dijadualkan pada 31 Mac.


Agong, Raja Permaisuri zahir rasa sukacita dengan pencapaian Shereen Vallabouy

KUALA LUMPUR, 16 Mac- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan rasa sukacita dan bangga dengan kejayaan atlet olahraga negara, Shereen Vallabouy yang mengharumkan nama Malaysia di persada dunia.Menerusi catatan di laman Facebook rasmi Istana Negara, Seri Paduka Baginda berdua menzahirkan ucapan tahniah kepada Shereen atas kejayaan beliau memecahkan rekod kebangsaan acara 400 meter (m) di Kejohanan Trek dan Padang Dalam Dewan Divisyen II National Collegiate Athletic Association (NCCA), Amerika Syarikat pada 12 Mac lepas.“Seri Paduka Baginda berdua menzahirkan harapan agar pencapaian cemerlang ini menjadi suntikan semangat kepada beliau dan para atlet kebangsaan lain untuk terus bekerja keras mencapai kejayaan dan mengharumkan nama Malaysia di kejohanan-kejohanan mendatang.Seri Paduka Baginda berdua menzahirkan ucapan selamat maju jaya kepada Shereen dan mendoakan semoga beliau dilimpahi kejayaan cemerlang berterusan,” menurut hantaran itu malam ini.

Shereen merupakan atlet wanita pertama yang mencatatkan masa 53.79 saat (s) dan memperbaiki catatan peribadi beliau 54.94s serta memecahkan rekod kebangsaan 16 tahun yang dipegang Noraseela Mohd Khalid dengan catatan 54.58s bagi acara 400m dalam dewan.Beliau turut memecahkan rekod 12 tahun bagi Northern Sun Intercollegiate Conference.Shereen yang juga anak kepada bekas atlet negara Samson Vallabuoy dan Josephine Mary, kini menuntut di Winona State University, Minnesota dalam bidang rekreasi dan pelancongan.


Perlumbaan F1 buka tirai Jumaat ini di Bahrain

KUALA LUMPUR, 16 Mac- Musim baharu saingan Formula Satu (F1) semakin hampir untuk membuka tirai di lokasi pertama, Bahrain, yang kini sudah bersiap sedia menjadi gelanggang perlumbaan hujung minggu ini.Persaingan pemenang tahun lalu, Max Verstappen dan juara dunia 7 kali, Lewis Hamilton bakal sekali lagi menjadi tumpuan.Hamilton yang kecewa susulan gagal meraih gelaran rekod kelapannya musim lalu sudah pasti tidak mahu hampa sekali lagi.Pelumba Britain itu menduduki tempat kedua, tewas dengan hanya 8 mata.

(Gelanggan pertama perlumbaan F1 bermula di Bahrain pada 18 Mac ini - REUTERS)

Bagi Verstappen pula, dia amat berpuas hati dengan usaha pasukan Red Bull untuk menambah baik prestasi jenteranya yang diyakini mampu terus memberi cabaran buat Mercedes.Pasukan lain yang dijangka mampu memberi saingan musim ini adalah Ferrari selepas beberapa tahun tenggelam dengan masalah prestasi.Pasukan dari Itali tidak pernah menang sebarang perlumbaan sejak 2019 dan kali terakhir memenangi kejuaraan dunia pada 2008.Kemenangan pertama di Litar Antarabangsa Bahrain Ahad ini sudah pasti akan menjadi penentu momentum mereka menjelang perlumbaan-perlumbaan seterusnya.


Skuad Projek FAM-MSN benam Tok Janggut

KUALA LUMPUR, 16 Mac- Skuad Projek FAM-MSN bangkit daripada ketinggalan satu gol untuk membenam Tok Janggut Warriors FC 5-1 pada aksi pusingan pertama di Stadium Bolasepak Kuala Lumpur, Cheras semalam.Skuad projek yang turun tanpa sembilan pemain yang menduduki peperiksaan Sijil Pelajaran Malaysia-SPM, terlebih dahulu dikejutkan dengan jaringan Khairul Izuan Rosli pada minit ke-18.Mereka bagaimanapun bangkit menyamakan kedudukan menerusi Haikal Sahar pada minit ke-31.

(Projek FAM-MSN tewaskan Tok Janggut Warriors FC 5-1 pada aksi pusingan pertama di Stadium Bolasepak Kuala Lumpur, Cheras semalam)

Di babak kedua, Haikal menggandakan jaringan pasukannya pada minit ke-51 sebelum melengkapkan hatrik dengan rembatan kencang dari luar kotak penalti pada minit ke-62.Skuad kendalian Hassan Sazali Waras itu terus menambah derita lawan mereka dari Liga M3 itu, apabila Wan Syamil Sulaiman Wan Salman menanduk masuk gol keempat selang lima minit kemudian.Skuad Projek yang beraksi di Liga Premier buat musim kedua meledak gol kelima menerusi Ubaidullah Shamsul pada masa kecederaan, sekali gus mara ke pusingan kedua.


Nazmi Faiz digugurkan susulan kecederaan pangkal paha

KUALA LUMPUR, 16 Mac- Ketua jurulatih pasukan bola sepak negara Kim Pan Gon menggugurkan pemain tengah Muhamad Nazmi Faiz Mansor dari skuad Harimau Malaya susulan kecederaan di pangkal paha.Pan Gon berkata pemain Johor Darul Ta’zim (JDT) berumur 27 tahun itu mengalami kecederaan semasa menjalani kem latihan berpusat di Stadium Nasional Bukit Jalil sejak Isnin.“Pengurusan pasukan negara memutuskan untuk tidak memanggil pemain ganti dan meneruskan kem latihan dengan 29 pemain sedia ada ketika ini,” katanya dalam kenyataan ringkas yang dikeluarkan Persatuan Bola Sepak Malaysia (FAM). Semalam Pan Gon memanggil pemain tengah Kuala Lumpur City FC Zhafri Yahya yang berada dalam senarai menunggu bagi menggantikan penyerang Petaling Jaya City FC Darren Lok yang didapati positif COVID-19.

Ketua jurulatih pasukan bola sepak negara, Kim Pan Gon

Terdahulu jurulatih dari Korea itu telah memanggil pemain pertahanan Negeri Sembilan FC, Ahmad Khuzaimi Piee bagi menggantikan pemain JDT Syahmi Safari yang terdahulu memohon pengecualian susulan kelahiran bayi kembar tiga.Malaysia dijadual berdepan Filipina pada 23 Mac dan tuan rumah Singapura pada 26 Mac dalam perlawanan Persahabatan Peringkat 1 Antarabangsa di Stadium Nasional Singapura sebelum menentang pasukan Liga Singapura, Albirex Niigata pada 28 Mac di Stadium Jalan Besar.


Skuad Projek FAM-MSN belasah Tok Janggut Warriors 5-1

(Pemain Projek FAM-MSN, Adli Ahamad (kiri) menanduk bola dengan cuba melepasi pemain Tok Janggut Warriors FC, Muhammad Aliff Izuan Mohammad Yusri (kanan) pada perlawanan Piala FA Malaysia 2022/BERNAMA)

KUALA LUMPUR, 15 Mac - Skuad Projek FAM-MSN membuka Liga Malaysia musim ini dengan penuh bergaya, apabila bangkit membenam Tok Janggut Warriors FC (TJWFC) 5-1 pada pusingan pertama Piala FA 2022 di Stadium Bolasepak Kuala Lumpur, Cheras di sini malam ini.Skuad projek yang turun tanpa sembilan pemain yang menduduki peperiksaan Sijil Pelajaran Malaysia (SPM), terlebih dahulu dikejutkan dengan jaringan sepakan percuma Khairul Izuan Rosli pada minit ke-18, yang berjaya menewaskan penjaga gawang Nabil Asyraf Ramli.Skuad Projek bagaimanapun bangkit menyamakan kedudukan menerusi sepakan percuma Haikal Sahar pada minit ke-31, yang bijak memperdayakan benteng pertahanan dan penjaga gol kelab amatur itu, Syazwan Yusof.Bersambung babak kedua, Haikal menggandakan jaringan pada minit ke-51 dengan meledak masuk hantaran silang dari rakan sepasukannya, sebelum melengkapkan hatrik dengan rembatan kencang dari luar kotak penalti pada minit ke-62.

(Pemain Projek FAM-MSN, Mohamad Sappie Ashri (kiri) cuba merampas bola dari pemain Tok Janggut Warriors FC, Muhammad Aliff Izuan Mohammad Yusri (kanan) pada perlawanan Piala FA Malaysia 2022, malam tadi/BERNAMA)

Skuad kendalian Hassan Sazali Waras terus menambah derita buat kelab dari Liga M3 itu, apabila Wan Syamil Sulaiman Wan Salman menanduk masuk satu lagi gol selang lima minit kemudian.Skuad Projek yang beraksi di Liga Premier buat musim kedua, terus mempamerkan kreativiti dalam mengambil sepakan percuma, apabila Ubaidullah Shamsul berjaya meledak jaringan kelima pada masa kecederaan (90+1) hasil umpanan kapten pasukan Faris Izdiham Awang Kechik yang tidak menyepak terus bola ke arah gawang sebaik sahaja wisel ditiup pengadil.Skuad Projek sepatutnya membuka kempen Liga Malaysia musim ini menentang Selangor FC 2 pada 5 Mac, diikuti aksi Piala FA menentang TJWFC pada 11 Mac, namun kedua-dua aksi itu terpaksa ditunda apabila kesemua pemain dan dua jurulatih pasukan itu disahkan positif COVID-19. - BERNAMA


Panggilan skuad kebangsaan satu penghormatan, tanggungjawab untuk negara - Safiq Rahim

(Safiq Rahim ketika ditemu bual media semasa latihan pusat skuad Harimau Malaya)

KUALA LUMPUR, 16 Mac - Bekas ketua pasukan skuad bolasepak kebangsaan, Safiq Rahim menyifatkan panggilan untuk kem latihan Harimau Malaya adalah satu penghormatan dan tanggungjawab untuk negara.Tegas beliau, hanya 25 hingga 30 pemain sahaja yang mendapat panggilan berkenaan dan mereka seharusnya memberikan komitmen yang terbaik.Safiq sebelum ini pernah mengumumkan persaraan dari skuad kebangsaan pada tahun 2016. “Saya tak boleh nak cakap atau ulas apa-apa, mungkin ada sebab tersendiri (tolak sertai kem latihan), bagi saya jika terpilih selepas ini bagi lah yang terbaik, sesiapa sahaja yang terpilih mungkin boleh ketepikan sedikit, apa-apa masalah kita punya personal (peribadi) bagi tanggungjawab kepada pasukan negara," katanya ketika diminta mengulas mengenai keputusan sesetengah pemain yang menolak untuk menyertai kem latihan skuad Harimau Malaya.

(Barisan pemain Harimau Malaya menjalani latihan pusat di Stadium Nasional Bukit Jalil)

Pemain Johor Darul Takzim (JDT) itu antara 30 pemain yang dipanggil untuk menjalani latihan pusat di bawah pengendali baharu, Kim Pan Gon di Stadium Nasional Bukit Jalil, di sini.Kem latihan berkenaan sebagai persiapan aksi persahabatan di Singapura hujung bulan ini.


Melaka terus gah di persada Liga Premier Futsal Malaysia 2022 Wanita

SHAH ALAM, 16 Mac - Pasukan Melaka terus mengukuhkan kedudukan selaku pendahulu Liga Premier Futsal Malaysia (MPFL) 2022 Wanita selepas membenam cabaran Kuala Lumpur Prefer-Cyberlynx, 5-2 pada aksi yang berlangsung di Kompleks Sukan Panasonic Shah Alam, di sini.Ini adalah kemenangan keempat berturut-turut dilakar skuad Jamhuri Zainuddin.Nur Syafiqah Zainal Abidin cemerlang meledak dua gol pada minit ke-9 dan 38.Ia sekali gus menjadikan Nur Syafiqah kini adalah penjaring terbanyak liga dengan 5 gol.

(Aksi perlawanan Liga Premier Futsal Malaysia (MPFL) 2022 Wanita di antara pasukan Melaka menentang Kuala Lumpur Prefer-Cyberlynx)

Siti Asnidah, Nur Lyana dan Hanani Adriana turut meledak 1 gol bagi meletakkan nama mereka dalam 10 penjaring terbanyak liga.Melaka kini mengumpul 12 mata dan dijadual berhadapan Selangor MBSJ yang menduduki tangga kedua.


Misi pertahan pingat emas SUKMA 2022, pasukan bola sepak Perak akan dibantu

(Exco Belia, Sukan, Komunikasi Dan Multimedia Negeri Perak, Khairul Shahril Mohamed bercakap pada sidang media)

IPOH, 16 Mac - Pasukan bola sepak presiden negeri Perak akan dibantu dari segi persiapan dalam misi mempertahankan ibu segala pingat pada temasya Sukan Malaysia (SUKMA) 2022 di Kuala Lumpur. Ia selepas persefahaman dicapai antara Majlis Sukan Negeri (MSN) dan Perak FC.  Exco Belia, Sukan, Komunikasi Dan Multimedia Negeri, Khairul Shahril Mohamed berkata pihaknya mengambil maklum masalah yang dihadapi pasukan tersebut terutama melibatkan isu kebajikan pemain.  "Kerajaan negeri mengambil maklum tentang kesukaran hidup mereka dan kita dah ada jalan walaupun mungkin bukan jalan penyelesaian yang terbaik, tetapi lebih baik daripada keadaan yang sedia ada ni."Penginapan, makan minum, kemudahan-kemudahan sedia ada dan juga elaun dan kita juga akan perhalusi dari segi elaun mereka, untuk sekurang kurangnya dapatlah mereka berbelanja, meneruskan kehidupan harian, kita dah setuju, cuma kita nak cuba usahakan kadar yang semaksimum mungkin," katanya kepada pemberita selepas Majlis Penyerahan Kontrak Lantikan Pengurus Kontinjen Sukma Negeri Perak di Bangunan Perak Darul Ridzuan, di sini.

(Exco Belia, Sukan, Komunikasi Dan Multimedia Negeri Perak, Khairul Shahril Mohamed pada Majlis Penyerahan Kontrak Lantikan Pengurus Kontinjen Sukma Negeri Perak)

Untuk rekod, Perak merupakan pemenang pingat emas dalam acara bola sepak bagi edisi terdahulu iaitu secara berturut-turut pada tahun 2014, 2016 dan 2018.Dalam pada itu, Khairul Shahril menaruh keyakinan terhadap kontinjen Perak untuk sekurang-kurangnya mendapatkan 40 pingat emas pada temasya SUKMA 2022 tahun ini, berdasarkan prestasi semasa atlet negeri berkenaan.  Kontinjen Perak juga mensasarkan untuk berada dalam kelompok 3 terbaik.  "Sasaran ini sasaran yang realistik, bukan saja-saja kita cipta, ini berdasarkan kajian kita dalam konteks pencapaian semasa, prestasi semasa atlet, jadi ini pencapaian yang realistik walaupun sebenarnya kalau ikutkan maklum balas yang saya terima lebih daripada itu lagi tapi untuk realistik dengan 21 sukan, tak kurang 40 (pingat emas) yang kita sasarkan untuk ini, (dan) tempat ketiga terbaik," kata beliau. Antara sukan yang dilihat mampu menghadirkan kilauan emas adalah menerusi sukan menembak, angkat berat, olahraga dan muay thai.


Sukan Sea Hanoi: KOM Kekal tidak senaraikan Lee Hup Wei, sasar 5 pingat emas

KUALA LUMPUR, 15 Mac- Kesatuan Olahraga Malaysia, KOM kekal dengan keputusan untuk tidak menyenaraikan juara bertahan acara lompat tinggi, Lee Hup Wei ke Sukan SEA di Vietnam Mei ini.Presiden KOM, Datuk S.M Muthu berkata, prestasi merosot Hup Wei antara faktor phaknya tidak menyenaraikan Olimpian berkenaan, sebaliknya kesatuan itu memilih untuk membawa juara Kejohanan Olahraga Tertutup Kebangsaan, Mohamad Eizlan Dahalan."Kita ganti untuk lompat tinggi sekarang, Lee Hup Wei pun cedera tak boleh ambil bahagian dalam setahun pun dia tak capai taraf tinggi dan ini kita berikan laluan kepada orang muda ambil bahagian di Sukan Sea, kita beri laluan untuk ambil bahagian dalam," katanya kepada pemberita di Wisma OCM pada Selasa.Sementara itu, mengenai keputusan Hup Wei untuk bersara, beliau berkata, KOM bersedia untuk menawarkan jawatan jurulatih kepadanya jika mahu terus memberi sumbangan kepada sukan olahraga, namun semuanya terserah kepada atlet itu sendiri.Dalam pada itu, Datuk S. M Muthu turut mengumumkan sasaran lima pingat emas, menyamai pencapaian ketika edisi 2019 di Filipina.Beliau berkata, bagi edisi Sukan SEA Hanoi, KOM menghantar 38 atlet dengan 18 merupakan atlet kategori A manakala 20 lagi bagi atlet kategori B.Sementara itu, memetik laporan Bernama, beliau berkata KOM mengingatkan atlet di bawah naungan badan induk itu supaya mematuhi surat aku janji yang ditandatangani mereka sebelum ini.

(Datuk S. M Muthu turut mengumumkan sasaran lima pingat emas, menyamai pencapaian ketika edisi 2019 di Filipina)

Beliau menegaskan, sebarang ketidakpuasan hati dan permasalahan dengan badan induk olahraga negara itu sepatutnya dibincangkan dan tidak seharusnya dibangkitkan menerusi saluran tidak sah."Sebagai contoh, KOM mengambil maklum berhubung permasalahan terjadi membabitkan jaguh lompat tinggi negara, Nauraj Singh Randhawa yang melahirkan kekecewaan mendakwa terlepas peluang beraksi pada kejohanan olahraga dunia."Perkara itu dikongsikan Nauraj di media sosial, namun perlu dijelaskan di sini sebenarnya permasalahan ini terjadi atas peraturan dan keputusan ditetapkan Persekutuan Olahraga Dunia (WA), sehingga menyebabkan KOM tidak dapat menghantar nama beliau berikutan beberapa perkara perlu dipenuhi,” katanya kepada pemberita di Wisma OCM pada Selasa.Nauraj sebelum ini berkongsi kekecewaannya menerusi akaun Instagramnya, selepas tidak dapat menyertai Kejohanan Olahraga Dalam Dewan Dunia 2022 di Belgrade, Serbia dari 18 hingga 20 Mac ini.Mengulas lanjut, Muthu berkata, KOM pada 20 Januari lepas mendaftarkan nama Nauraj di bawah kategori ‘Atlet Tidak Layak’ untuk tujuan kelulusan WA, bagi menyertai kejohanan dunia tersebut.Namun, pada 21 Januari, WA menolak permohonan KOM dengan alasan acara lompat tinggi tidak diperuntukkan untuk kategori ‘Atlet Tidak Layak’.Bagaimanapun, pada 9 Mac, WA sekali lagi menghantar emel menawarkan Nauraj tempat di kejohanan itu dan memerlukan jawapan persetujuan dalam tempoh 24 jam.Beliau berkata, perkara teknikal membabitkan urusan visa, pakaian pertandingan, permohonan kewangan serta protokol Covid-19 perlu diselesaikan dalam masa singkat, dan tidak dapat dipenuhi sementara keperluan jawapan segera kepada pihak WA adalah diperlukan.Muthu berkata, perkara tersebut sebenarnya telah dimaklumkan pengurus besar KOM kepada atlet berusia 30 tahun itu, namun beliau bertindak berkongsikan kekecewaannya di media sosial.Ditanya apa tindakan boleh dikenakan ke atas Nauraj, Muthu berkata, atlet tersebut mungkin berdepan beberapa tindakan, namun perbincangan akan dijalankan terlebih dahulu."KOM sebelum itu akan meminta Nauraj untuk memberikan surat tunjuk sebab, berikutan tindakannya dan segala keputusan akan dibuat nanti,” katanya.


Tiada tugas istimewa - Safiq

KUALA LUMPUR, 15 Mac- Kehadiran semula bekas ketua pasukan Safiq Rahim dalam skuad Harimau Malaya tidak disertakan ‘tugas istimewa’ oleh ketua jurulatih kebangsaan Kim Pan Gon.Sebaliknya, Safiq, 35, berpendapat pengendali dari Korea Selatan itu menyenaraikannya bagi latihan pusat skuad kebangsaan agar beliau dapat menyumbangkan sesuatu kepada pasukan bagi menghadapi perlawanan akan datang di Singapura."Tiada apa yang istimewa kerana kebanyakan pemain dipilih menyertai skuad ini mempunyai kelebihan masing-masing dan tugas yang ditetapkan. Jadi tidak salah untuk saya dapat memberikan sesuatu dalam pasukan."Apa yang pasti saya sifatkan diri saya ini baharu sama seperti pemain muda lain yang berada dalam skuad ini," katanya ketika ditemui pemberita pada sesi latihan skuad kebangsaan di Stadium Nasional Bukit Jalil hari ini.Pemain Johor Darul Ta'zim (JDT) tersenarai dalam kalangan 30 pemain yang dipilih Pan Gon menjelang aksi Siri Tiga-Negara FAS 2022 di Singapura minggu depan sebagai persediaan menghadapi Kelayakan Piala Asia 2023 pada Jun.

Ketua jurulatih kebangsaan, Kim Pan Gon

Sebelum ini Pan Gon menyatakan mempunyai alasan tersendiri mengapa beliau menyenaraikan Safiq dalam skuad negara.Kali terakhir Safiq menyarung jersi kebangsaan adalah pada 2018 apabila menggalas tugas selaku ketua pasukan ketika Harimau Malaya mencatat keputusan seri 2-2 bertemu Mongolia dalam aksi persahabatan antarabangsa di Stadium Nasional Bukit Jalil.Arkitek tengah itu pernah mengumumkan persaraan daripada pentas bola sepak antarabangsa pada 2016 namun kembali memperkuatkan skuad Harimau Malaya yang ketika itu dibimbing Nelo Vingada pada 2017.Skuad Harimau Malaya dijadual berdepan Filipina pada 23 Mac dan tuan rumah Singapura pada 26 Mac di Stadium Nasional Singapura sebelum bertemu pasukan Liga Singapura Albirex Niigata pada 28 Mac di Stadium Jalan Besar.


Medvedev gagal pertahankan takhta pemain nombor satu dunia, tersingkir daripada Indian Wells Masters

INDIAN WELLS, 15 Mac- Pemain tenis Perancis, Gael Monfils berjaya benam Daniil Medvedev sekali gus pemain berdarah Rusia itu tersingkir daripada Indian Wells Masters.

Kekalahannya itu turut menyebabkan Medvedev gagal untuk mempertahankan takhta bergelar sebagai pemain nombor satu dunia. Pemain ranking ke-28 dunia dari Perancis, Monfils beraksi cemerlang ketika menundukkan Medvedev 4-6, 6-3, 6-1 dalam tempoh dua jam untuk mara ke pusingan keempat.Ini adalah kali pertama pemain 35 tahun itu menewaskan pemain di ranking tertinggi dunia sejak tahun 2009.Kekalahan itu menyaksikan Novak Djokovic kembali menduduki takhta tenis perseorangan lelaki dunia, tiga minggu selepas Medvedev merampasnya pada 28 Februari lalu.

(Pemain tenis Rusia, tewas ditangan Monfils pada kejohanan Indian Wells Masters/AFP)

"Saya bermula baik tahun ini, rasa lebih kuat dan bergerak dengan baik. Saya berada dalam zon saya dan saya adalah lawan yang sukar untuk sesiapa saja."Sudah lama saya tidak menewaskan pemain nombor satu dunia, jadi saya amat gembira," kata Monfils yang menghadiahkan kemenangan kepada isterinya Elina Svitolina dari Ukraine.Medvedev hanya berjaya bertahan selama tiga minggu sebagai pemain tenis nombor satu dunia, menewaskan pemain Serbia, Novak Djokovic.- AFP


Bermain demi lencana di dada - Kim Pan Gon

BUKIT JALIL, 15 Mac- 'Kami bermain untuk Malaysia.'Demikian penegasan yang di berikan Ketua jurulatih skuad Harimau Malaya, Kim Pan Gon kepada semua pemain yang dipanggil ke kem latihan pusat menjelang aksi persahabatan antarabangsa di Singapura hujung bulan ini."Ini objektif utama kita. Kita fokus mengenai perkara ini. Kita akan berkongsi mengenai nilai berpasukan. Kita juga akan belajar cara permainan baharu, terutamanya serangan dan transisi pertahanan. Ini akan diterapkan dalam beberapa sesi awal sebelum mereka mengikuti jadual penuh," kata Pan Gon ketika kepada media selepas sesi latihan pertama Harimau Malaya di Bukit Jalil.

(Barisan pemain mulakan sesi latihan pertama di bawah seliaan ketua jurulatih baharu negara, Kim Pan Gon/BERNAMA)

Dalam pada itu, beliau turut gembira apabila semua pemain yang dipanggil bebas daripada sebarang kecederaan walaupun mereka baharu sahaja habis mengharungi beberapa perlawanan liga dan piala FA.Skuad negara kini sedang dalam rangka persiapan selama lapan hari bagi mengharungi tiga aksi persahabatan di Singapura bermula 23 Mac ini.


Ahmad Khuzaimi sertai latihan Skuad Harimau Malaya

KUALA LUMPUR, 14 Mac - Pemain pertahanan Negeri Sembilan FC, Ahmad Khuzaimi Piee disenaraikan menyertai kem latihan pusat skuad Harimau Malaya yang bermula hari ini bagi mengisi kekosongan yang ditinggalkan pemain Johor Darul Ta'zim (JDT), Syahmi Safari.

Ketua jurulatih kebangsaan Kim Pan Gon berkata, Ahmad Khuzaimi yang sebelum ini berada dalam senarai bersedia dipanggil melapor diri ke kem latihan selepas Syahmi memohon pengecualian susulan kelahiran bayi kembar tiganya.

(Ketua jurulatih kebangsaan Kim Pan Gon semasa sidang media)

Jelas Pan Gon dalam kenyataan dikeluarkan Persatuan Bolasepak Malaysia (FAM) hari ini, perancangan asal adalah untuk memanggil pemain Sabah FC, Rizal Ghazali bagi posisi itu, namun pelawaan tersebut ditolak.

Sehubungan itu, atas sebab taktikal, pengurusan pasukan kebangsaan membuat keputusan memberi peluang kepada Ahmad Khuzaimi.

Skuad Harimau Malaya kini dalam rangka persiapan selama lapan hari bagi mengharungi tiga aksi persahabatan di Singapura hujung bulan ini.


Farah Ann mahu tubuh kem latihan sendiri

KUALA LUMPUR, 14 Mac- Bekas ratu gimnas negara, Farah Ann Abdul Hadi menyatakan hasrat mewujudkan kem latihan setelah bersara dari sukan gimnastik.Menurutnya, inisiatif berkenaan bagi mencari bakat muda yang berminat menceburi sukan berkenaan.Ia sebagai salah satu usahanya untuk membantu pembangunan sukan gimnastik tanahair."Saya ingin anjurkan Piala Farah Ann bagi mencungkil bakat-bakat baharu dalam sukan gimnastik dan saya harap dapat menjadi inspirasi kepada mereka yang punya impian dalam arena gimnastik ini," katanya dalam sidang media, berkenaan pengumuman persaraannya di ibu negara petang tadi.Namun katanya, ia perlu dibincangkan bersama Majlis Sukan Negara (MSN) dan Persekutuan Gimnastik Malaysia (MGF).Ia bagi mendapatkan penganjur dan khidmat nasihat berkenaan cara pengendalian kem latihan serta kejohanan yang mungkin diadakan tahun hadapan.Sementara itu ketika ditanya mengenai perkara yang akan dirinduinya selepas mengumumkan persaraan daripada sukan gimnastik, beliau menyatakan akan rindu untuk bertanding.Kata Farah , menerusi pertandingan dia dapat menunjukkan personaliti sebenar dirinya terutama ketika melakukan rutin senaman lantai."Ini adalah minat saya sejak kecil terutama apabila saya melakukan rutin senaman lantai. Saya dapat tunjukkan kepada seluruh dunia siapa gimnas dari Malaysia dengan melakukan yang terbaik setiap kali beraksi."Dalam sukan gimnastik ini, kami semua sudah seperti satu keluarga. Setiap hari pergi ke gimnasium untuk berlatih dan bertemu dengan rakan sepasukan dan jurulatih. Sudah pasti saya juga akan merindu suasana ketika latihan. Namun, saya juga teruja untuk meneruskan perancangan berhubung masa depan saya selepas ini," katanya.

(Atlet gimnastik negara, Farah Ann Abdul Hadi (tengah) bersama bapa, Abdul Hadi Ahmad (kiri) dan ibunya, Kimberley Ann Gagnon (kanan) pada sidang media khas persaraannya di ibu negara, hari ini.)

Sabtu lalu, Farah, 28, menerusi media sosial miliknya mengumumkan persaraan selepas 25 tahun berkecimpung dalam arena gimnastik dengan pencapaian terbaiknya adalah layak beraksi secara merit di Sukan Olimpik Tokyo 2020.Sebagai rekod, Farah antara atlet gimnastik artistik negara yang paling berjaya di Sukan SEA apabila sebelum ini berjaya meraih tujuh emas menerusi penampilan pada edisi 2015 di Singapura, 2017 di Kuala Lumpur dan 2019 di Manila.


Gandingan Sze Fei-Nur Izzuddin juara Terbuka Jerman

KUALA LUMPUR, 14 Mac - Beregu badminton lelaki negara, Goh Sze Fei-Nur Izzuddin Rumsani membawa berita gembira apabila muncul juara Terbuka Jerman.

Lebih manis, ia merupakan gelaran sulung mereka dalam kejohanan Jelajah Dunia BWF bertaraf Super 300.

Sze Fei dan Nur Izzuddin mengesahkan kejuaraan selepas menewaskan pasangan China, Liu Yu Chen-Ou Xuan Yi dengan keputusan 23-21, 16-21, 21-14.

Persaingan sengit menyaksikan gandingan negara yang menghuni ranking ke-17 dunia itu saling mengejar mata sebelum lawan mereka terpaksa akur dengan kekalahan pada set penentuan.

Kali terakhir pasangan negara mara ke perlawanan akhir adalah pada Masters Malaysia 2017 apabila Sze Fei-Nur Izzuddin muncul naib juara selepas tewas kepada Berry Angriawan dan Hardianto dari Indonesia.

(Sze Fei-Nur Izzuddin juara Terbuka Jerman)

Kejayaan kali ini dilihat bakal menjadi pembakar semangat kepada kedua-duanya yang bakal beraksi dalam kejohanan Seluruh England 2022 di Birmingham pada 16 Mac.

Mereka dijadual memulakan cabaran menentang He Ji Ting dan Tan Qiang dari China dalam pusingan pertama.


Kejuaraan Cub Prix Malaysia 2022: Pasukan Petronas Sprinta Yamaha-CKJ Racing mengegarkan aksi

SEPANG, 14 Mac - Pasukan Petronas Sprinta Yamaha-CKJ Racing mengegarkan aksi pembuka tirai perlumbaan musim ini apabila meraih kedudukan 1-2 kategori CP150 menerusi Kejuaraan Cub Prix Malaysia 2022.Gelaran Juara menjadi milik Ahmad Afif Amran manakala rakan sepasukannya, Md Izzat Zaidi Md Salehan meraih tempat kedua.Dalam perlumbaan tersebut, strategi dan keserasian rakan sepasukan merupakan aspek penting bagi mengekalkan momentum hingga keakhir perlumbaan di Litar Antarabangsa Sepang.

(Afif Amran bercakap kepada pemberita ketika Kejuaraan Cub Prix Malaysia 2022 di Sepang)

"Memang kita dah jangkakan kalau trek besar sesiapa pun boleh menang. Yang duduk di belakang pun boleh sampai depan dalam dua tiga lap macam tu. Yang penting bagi saya lima lap terakhir memang saya dah bincang dengan Izzat macam mana apa semua, dan saya mengorak langkah ke hadapan mengeluarkan gap yang begitu selamat sikit untuk saya atur strategi lap terakhir la," kata Afif di sini.Sepanjang perlumbaan berlangsung dua pelumba tersebut diberikan tentangan sengit namun berjaya mengekalkan kedudukan di selekoh terakhir.Tempat ketiga menjadi milik pelumba Petronas Sprinta Yamaha Maju Motor yang diwakili Md Haziq Md Fairues.Sementara itu, bekas Pelumba Moto 2 negara,Khairul Adham Pawi atau lebih dikenali Superkip berjaya menghabiskan perlumbaan di tempat ke-18.


Kim Swee belum berpuas hati prestasi pemain dibawahnya

KOTA KINABALU, 14 Mac - Ketua Jurulatih Sabah FC Datuk Ong Kim Swee tidak mahu semua anak buahnya terlalu selesa dengan kemenangan 2-0 menewaskan Respect FC, dalam perlawanan Piala FA semalam. Jelas beliau, fokus pasukan kini tertumpu pada aksi Liga Super menentang Melaka United pada 5 April ini.Menurut Kim Swee, kemenangan pada aksi semalam adalah sesuatu yang baik untuk pasukan.

(Sabah FC menang 2-0 menewaskan Respect FC)

Bagaimanapun, beliau masih belum berpuas hati dengan prestasi pemain terutama keserasian antara mereka.Dalam perlawanan di Stadium Likas, Sabah FC membuka tirai jaringan menerusi pemain tengah Ummareng Bacok pada minit ke-50.Gol kedua perlawanan diperoleh menerusi pemain pertahanan Nazirul Naim Che Hashim yang memanfaatkan hantaran cantik daripada pemain import Park Tae-soo pada minit ke-85.


Aksi pertama Piala FA, JDT menang bergaya

JOHOR BAHRU, 13 Mac - Johor Darul Takzim (JDT) merekodkan kemenangan bergaya 10-0 pada aksi pertama Piala FA, menentang pasukan dari Liga M3, Budak Rumah Murah (BRM) FC di Stadium Sultan Ibrahim, Iskandar Puteri malam ini.Paling mencuri tumpuan adalah hatrik daripada Fernando Forestieri yang membantu tuan rumah membenam pasukan amatur tersebut.  JDT memulakan pesta gol seawal minit ke-2 menerusi rembatan jarak dekat Foresteri sebelum Safiq Rahim, menambah gol pada minit ke-7. Sepakan percuma Safawi Rasid pada minit ke-19 juga berjaya menewaskan penjaga gol BRM, Kamarul Efendi Rahim.

Selang enam minit kemudian, Foresteri meledak gol kedua peribadinya sebelum melengkapkan hatrik pada minit ke-42, menerusi sepakan penalti.  Keghairahan JDT tidak terhenti apabila giliran Mauricio pula meledak gol ke-6 tuan rumah.  Moussa Sidibe turut menyumbang gol, selepas dihadiahkan sepakan penalti pada minit ke-70, manakala pemain BRM, Mohd Haiqal Afendi dilayangkan kad merah, selepas mengutip 2 kad kuning.  Gol ke-8 JDT hadir menerusi Daryl Sham manakala Mohamadou Sumareh menyumbat gol ke-9 pada minit ke-87.  BRM yang dihadiahkan sepakan penalti pada minit terakhir gagal disempurnakan Firri Omar, sebelum serangan balas membolehkan Danial Amier Norhisham melengkapkan pesta gol JDT.